Ekonomi negara menguncup suku ketiga 2021
Oleh MOHD. HUSNI MOHD. NOOR

12 November 2021, 4:23 pm
PUTRAJAYA – Ekonomi negara menguncup 4.5 peratus bagi suku ketiga tahun ini dipengaruhi kemerosotan dalam semua sektor utama ekonomi, terutama sektor pembuatan dan perkhidmatan.
Ketua Perangkawan, Datuk Seri Dr. Mohd. Uzir Mahidin berkata, dari sudut permintaan, semua komponen perbelanjaan mencatatkan prestasi negatif kecuali perbelanjaan penggunaan akhir kerajaan.
Beliau berkata, bagi prestasi mengikut sektor pula, perkhidmatan yang menjadi penyumbang utama kepada ekonomi Malaysia menyusut 4.9 peratus pada suku tahun ketiga 2021 berbanding pertumbuhan positif 13.5 peratus pada suku tahun sebelumnya.
“Prestasi ekonomi bulanan negara juga semakin pulih daripada kejatuhan 7.6 peratus pada Julai kepada penyusutan 4.7 peratus pada Ogos dan terus bertambah baik kepada negatif 1.1 peratus pada September 2021.
“Menghampiri penghujung tahun, ekonomi Malaysia bertumbuh 3.0 peratus bagi tiga suku tahun 2021,” katanya menerusi satu kenyataan hari ini.
Jelas beliau, pihaknya menjangkakan pertumbuhan pengeluaran yang lebih baik seiring dengan peningkatan bahan mentah yang diimport dan pertumbuhan positif berterusan dalam pelaburan jentera dan peralatan yang membawa kepada perspektif lebih baik bagi potensi momentum ekonomi pada masa akan datang.

Mohd. Uzir menambah, harga komoditi yang lebih tinggi ditunjukkan dengan pertumbuhan positif 2.3 peratus Keluaran Dalam Negara Kasar (KDNK) pada harga semasa akan meningkatkan pendapatan per kapita dan menggalakkan penggunaan isi rumah.
Menurutnya, kelonggaran sekatan pergerakan akan merancakkan semula ekonomi termasuk industri berkaitan pelancongan dalam masa terdekat. – K! ONLINE


Impian saudara baharu Orang Asli solat di masjid tercapai
Oleh HARIS FADILAH AHMAD

12 November 2021, 4:00 pm
JERANTUT – Kira-kira 200 saudara baharu Orang Asli Kampung Sungai Berjuang, di sini bersyukur kerana buat pertama kali sejak lebih 20 tahun lalu dapat mengimarahkan surau di kampung itu dengan menunaikan solat Jumaat hari ini.
Kebenaran menggunakan surau berkenaan untuk solat Jumaat diberikan oleh Majlis Ugama Islam dan Adat Resam Melayu Pahang (Muip) mulai Jumaat ini yang menyaksikan Orang Asli kampung itu tidak perlu lagi ke masjid Batu Balai yang terletak kira-kira lapan kilometer dari perkampungan itu.
Tok batin Kampung Sungai Berjuang, Sudin Yoh berkata, mereka amat bersyukur dan begitu teruja kerana buat pertama kali surau kampung tersebut diberi kebenaran oleh Muip untuk solat Jumaat.
“Beberapa tahun lalu saya pernah kemukakan hasrat bagi mendapat kebenaran supaya penduduk Orang Asli Islam di sini dapat beribadah solat Jumaat di surau yang serba lengkap ini dan hari ini kami amat gembira serta terharu kerana hasrat kami dimakbulkan Allah.
“Sejak saya serta anak buah memeluk agama Islam lebih 20 tahun lalu, kami menunaikan solat Jumaat di masjid Kampung Batu Balai yang agak jauh dari penempatan di sini yang menyukarkan khususnya bagi warga emas,”katanya selepas solat Jumaat dan majlis kesyukuran di Surau Kampung Sungai Berjuang di sini, hari ini.
Yang hadir sama, Ketua Penolong Pengarah Bahagian Dakwah, Jabatan Agama Islam Pahang (JAIP), Mohd Fadzli Mat Saman; Pengarah Bahagian Pengurusan dan Pembangunan Islam JAIP, Mohd Ali Mat Dasir; Penolong Pengarah Kanan JAIP, Naiemah Jelani dan Kadi Daerah Jerantut, Syarifuddin Mohamad Saad.

Menurutnya, kebenaran menunaikan solat Jumaat di surau kampung tersebut memberikan kemudahan besar kepada mereka yang secara langsung dapat menguatkan keimanan dan ketakwaan menerusi amalan ibadah serta pembangunan dakwah islamiah.
Dalam pada itu, Mohd Fadzli berkata, pihak pengurusan Muip dan semua agensi yang terbabit dalam dakwah islamiah Orang Asli negeri ini sememangnya berharap surau berkenaan dapat dibenarkan melaksanakan solat Jumaat. -K! ONLINE


Pesakit mental jangan salahkan diri sendiri – Janna Nick
Oleh NUR EMIRA SAIZALI

12 November 2021, 4:33 pm
PETALING JAYA – Ingin terus menyebarkan kesedaran, selebriti versatil Janna Nick mahu mana-mana individu tidak menyalahkan diri sendiri sekiranya didiagnos sebagai pesakit mental.
Kata bekas pengacara Melodi itu, tindakannya berkongsi mengenai penyakit yang dihidapinya bertujuan menyebarkan tentang bantuan-bantuan yang tersedia berkaitan kesihatan mental.
“Sayangi dan berhenti menyalahkan diri sendiri. Anda sudah cukup.
“Sebagai seorang yang telah menjalani rawatan psikiatri dan sedang mengambil ubat yang dipreskripsi oleh doktor, saya berkongsi secara terbuka supaya orang ramai lebih sedar bahawa bantuan tersedia,” katanya dalam satu entri Instagram.
Dalam pada itu, pemilik nama penuh Nurul Jannah Muner, 26, itu turut berharap penyakit berkaitan masalah kesihatan mental dirawat sama seperti penyakit lain.
“Saya berharap suatu hari nanti, kesihatan dan penyakit mental akan dirawat dengan cara yang sama seperti kesihatan fizikal.

“Cabaran yang kami hadapi adalah sebahagian daripada pengalaman untuk berkembang sebagai manusia dan itu tidak mengapa. Harap cerita saya dapat memberi inspirasi kepada orang yang sedang berjuang,” ujarnya.
Dalam hantaran lain, pelakon drama Melastik Ke Hatimu itu berkongsi mengenai bagaimana cara ciri-ciri dalam platform Instagram boleh memberi impak positif terhadap kesihatan mental.
Untuk rekod, Janna menyedari masalah mental atau bipolar yang dialaminya selepas mendapati sering tidak khusyuk ketika solat.
Kongsinya, dia menjadi tidak fokus kerana terganggu dengan ‘suara’ dalam kepala yang sangat kuat ketika mendirikan solat. – K! ONLINE


Ibu saudara Neelofa masuk hospital akibat pneumonia.
Oleh NABIL AIMAN NOR AZWAN

12 November 2021, 4:14 pm
PETALING JAYA – “Mohon jasa baik semua yang mengenali Noorlida, tolong doakan ibu tersayang saya cepat pulih seperti sedia kala.”
Itulah perkongsian usahawan dan selebriti terkenal, Neelofa di laman Instagramnya semalam yang meminta orang ramai mendoakan ibu saudaranya supaya segera sembuh dipercayai akibat jangkitan paru-paru.
Menerusi perkongsian oleh @Noorintanz iaitu adik Noorlida, kakaknya itu kini berada di Unit Rawatan Rapi (ICU) dan memerlukan mesin bantuan pernafasan.
“Kakda kena ‘pneumonia’ sekarang dalam ICU pakai mesin sokongan untuk bantuan pernafasan. Minta semua doakan kesembuhan.
“Doakan dia diberikan kekuatan dan kuat, terima kasih semua atas doa untuk kakakku tercinta. Semoga Allah S.W.T membalas dengan kebaikan,” katanya di Instagram semalam.
Sementara itu, perkongsian beberapa ahli keluarga Neelofa, mereka telah melakukan majlis bacaan Yasin semalam, buat dirinya manakala saudara mara lain turut mendoakan agar ibu saudara mereka diberikan kesihatan segera.

Ibu saudara Neelofa kini dilaporkan agak lemah dan terpaksa menggunakan mesin bantuan pernafasan.
Difahamkan, Noorlida dan adik beradiknya dipercayai pergi bercuti ke Sabah sambil melawat ahli keluarga yang menetap di sana.
Noorlida juga terkenal di Insta Story dengan perkongsian makanan Kelantan dengan tagline ‘is the best’.- K! ONLINE


5 jam berendam dalam banjir
Oleh NOOR HASLIZA NUSI

12 November 2021, 4:29 pm
GEORGE TOWN – Penduduk di sembilan buah rumah di Kampung Jalan Perak dan Jalan P. Ramlee di sini terpaksa meredah banjir mencecah paras pinggang selama lima jam berikutan hujan lebat sejak malam tadi.
Kejadian banjir berlaku pada pukul 4 pagi tadi bagaimanapun surut lima jam kemudian.
Rata-rata penduduk kini membersihkan kediaman biarpun hujan renyai masih melanda di beberapa kawasan di daerah ini.
Keadaan air di beberapa jalan utama di Jalan Makloom Jalan Kampung Masjid Hashim Yahya, Jalan Perak, Jalan P. Ramlee dan Sungai Pinang dilaporkan semakin surut.
Seorang penduduk, Mohd. Ismail Saad, 59, berkata, banjir kilat berlaku setelah hujan lebat tanpa henti sejak pukul 8.30 malam semalam.
“Sungai yang terletak di belakang rumah melimpah mengakibatkan air masuk ke dalam rumah.

“Ketika air mencapai paras pinggang, saya segera membawa ibu yang terlantar naik ke tingkat atas.
“Kami terpaksa tinggal dalam keadaan rumah yang ditenggelami air selama hampir lima jam sebelum surut pada pukul 9 pagi,” katanya kepada Kosmo! hari ini.- K! ONLINE


Enam didakwa khianat pecah cermin Proton Exora
Oleh NOR AINNA HAMZAH

12 November 2021, 3:29 pm
JEMPOL – Enam individu dihadapkan ke Mahkamah Majistret Bahau di sini hari ini atas pertuduhan melakukan perbuatan khianat sehingga menyebabkan cermin kenderaan pelbagai guna (MPV) jenis Proton Exora rosak dalam kejadian di hadapan Tadika Felda Palong 7 pada 4 November lalu.
Kesemua tertuduh adalah R Paramasivam, 32; R. Logavikineswaran, 24; R. Thenmolly, 31; N. Saraswathy, 50; N. Shelammah, 31 dan J. Haridhas, 37.
Paramasivam mengaku bersalah manakala lima yang lain mengaku tidak bersalah di hadapan Majistret Muhammad Hidayat Wahab.
Mereka didakwa melakukan kesalahan itu pada pukul 11.30 pagi, 4 November lalu di hadapan Tadika Felda Palong 7 mengikut Seksyen 425 Kanun Keseksaan yang memperuntukkan hukuman penjara sehingga lima tahun atau denda atau kedua-duanya.
Mahkamah menjatuhkan hukuman denda RM2,400 ke atas Paramasivam atau penjara tiga bulan sekiranya gagal membayar denda.
Mahkamah turut menetapkan ikat jamin sebanyak RM3,500 terhadap dua lelaki dan tiga wanita dengan seorang penjamin sementara menunggu sebutan semula kes.

Sementara itu, Paramasivam mengaku tidak bersalah atas tuduhan melakukan ugutan jenayah sehingga mendatangkan ketakutan terhadap dua lelaki dan seorang wanita di lokasi, masa dan tarikh yang sama.
Terdahulu, Kosmo! pada 6 November lalu melaporkan, gara-gara salah faham terlanggar tayar motosikal, kenderaan seorang lelaki ditendang manakala cermin pula dipecahkan dengan batu oleh sekumpulan lelaki dan wanita di Felda Palong 7, dekat sini. -K! ONLINE


Bangga ‘Ultraman Ribut’ papar budaya Melayu
Oleh MOHD RASDAN AHMAD

12 November 2021, 3:17 pm
PETALING JAYA – Siri Ultraman sememangnya menjadi kegilaan golongan kanak-kanak sejak ia diperkenalkan di negara ini ketika pertengahan tahun 1980-an.
Revolusi watak adiwira ini semakin menarik dan segar sepanjang tahun sepanjang lebih 30 tahun menjadi penghibur dunia kanak-kanak malah orang dewasa juga turut meminati siri ini.
Terbaharu, watak Ultraman Ribut menjadi sebutan orang ramai kerana perwatakannya diambil produksi dari Jepun itu melambangkan tentang masyarakat Melayu.
Terdahulu, Ultraman Ribut pada awalnya telah diperkenalkan menerusi siri animasi popular Malaysia Upin Ipin sebagai watak sampingan dalam salah satu episodnya.
Selepas mendapat permintaan tinggi, produksi asal Ultraman di Jepun terus ‘mempaternkan’ watak Ribut sebagai salah seorang keluarga besar Ultraman.
Namun apa yang ingin dibincang adalah tentang budaya Melayu yang telah diketengahkan oleh watak terkenal itu menerusi silat.

Bukan sahaja menampilkan seni mempertahankan diri bangsa Melayu, malah wataknya juga siap memakai tengkolok dan samping serta busana Melayu.
“Orang Jepun boleh buat benda ni, ketengahkan silat yang menjadi kebanggaan kita. Ultraman satu nama besar dan ditonton di seluruh dunia.
“Aku bangga dengan apa yang diketengahkan, tapi produksi kita langsung tak pandang malah banyak yang nak tiru rancangan dari Korea kononnya terkenal,” jelas Zahra Irdina.
“Tengok macaman produksi luar boleh buat benda ni, bangga betul aku. Rancangan kanak-kanak kita jarang benda ni nak diketangahkan.
“Kalau yang ada bersolek macam orang dewasa, acah-acah lawak. Pengarah rancangan TV tolonglah berubah, kita ada budaya kita tak payah la nak copy budaya orang lain,” jelas Adam Radzi. – K! ONLINE.


Tinggal dunia perbankan demi bantu orang
Oleh KOSMO!

12 November 2021, 2:50 pm
KEPUTUSAN meninggalkan kerjaya yang kita sayang dan cintai pasti bukan satu perkara mudah untuk dilakukan.
Apatah lagi kerjaya tersebut merupakan profesion yang selama ini menjadi periuk nasi utama dan sudah berpuluh tahun kita lakukan.
Itu antara yang terpaksa dilalui ibu kepada empat orang cahaya mata saat mula-mula mahu meninggalkan kerjaya kesayangannya itu sekitar 2016 lalu.
Akui pemilik nama sebenar Suhaiza Hussin, 47, pada masa itu hanya dia dan Tuhan sahaja yang mengerti tentang perasaan yang bemain mengenai keputusan yang bakal diambilnya itu.
“Puas saya tanya pendapat semua orang mengenai keputusan untuk berhenti kerja dan memulakan perniagaan sendiri.
“Biasalah ada yang kata teruskan, tidak kurang juga yang kurang bersetuju dengan keputusan berhenti kerja memandangkan bukan baharu bekerja tetapi sudah 25 tahun sebagai pegawai bank sebelum ini.

“Kepada Allah juga saya bertanya dan minta bantuan untuk itu. Jadi setelah fikirkan masak-masak dan yakin dengan hati paling dalam, saya nekad untuk meneruskan niat berhenti kerja dan berniaga,” katanya membuka bicara bersama Aura.
Menurut Suhaiza atau lebih mesra disapa sebagai Kak Sue, keputusan untuk berniaga sebelum itu telah dibincangkan bersama sahabat baiknya, Maria Elmar, 38, yang sama-sama mempunyai latar belakang dalam bidang perbankan.
Meneruskan perkongsian, Kak Sue memberitahu, dia dan Maria yang sama-sama sukakan minuman kesihatan berasaskan sarang burung sebelumnya pernah memasang niat untuk bebisnes produk tersebut.
“Kami berdua memang banyak berkongsi minat sama. Jadi bila masing-masing memang dah jadi ‘hantu’ minuman sarang burung, kami pun terdetik untuk ada perniagaan sendiri.
“Walaupun umum tahu kos dan modal untuk perniagaan tersebut tersangatlah tinggi, namun dek kerana minat dan impian tertanam, kami teruskan menggunakan wang simpanan yang ada.
“Jadi bermula awal tahun lalu, lahirlah perniagaan yang kami berdua bangunkan menerusi produk utama kami iaitu minuman kesihatan sarang burung di bawah jenama Aafya Walet,” ujarnya.
SUHAIZA (kanan) dan pengasas bersama merangkap sahabat baiknya, Maria mahu membuktikan bumiputera seperti mereka juga mampu mengendalikan perniagaan yang rata-rata didominasi kaum lain di negara ini.
Berkongsi lanjut, Kak Sue memberitahu, perancangan untuk melancarkan produk sulung mereka berdua itu hampir ‘gagal’ dan menemui jalan buntu dek kerana musibah pandemik Covid-19 yang hadir 18 Mac lalu.
Kata Kak Sue, dia dan team (pasukan) sudah melakukan yang terbaik bagi pelancaran Aafya Walet namun terhenti sekelip mata gara-gara kehadiran virus maut tidak diundang itu.
“Itulah antara cabaran terbesar yang terpaksa kami lalui. Pada mulanya memang agak sukar untuk diterima, tetapi kami tidak putus asa.
“Meskipun melalui pelbagai cabaran getir kerana tidak dapat bertemu ejen dan pelanggan secara bersemuka, tapi inisiatif yang ada seperti online kami gunakan sehabis baik bagi memastikan jenama Aafya Walet terus kukuh dan dikenali di peringkat awal,” katanya.
SEBILANGAN daripada 200 ejen dan stokis yang banyak membantu memacu perniaagaan serta menaikkan jenama Aafya Walet hingga dikenali ramai ketika ini.
Ditebak mengenai cabaran lain yang terpaksa ditelan dua wanita hebat ini, Kak Sue memberitahu perniagaan berasaskan sarang burung tidak semudah seperti lain-lain produk.
Akuinya, selain kos dan modal tinggi, aspek penjagaan juga menjadi keutamaan kerana sifat sarang burung itu sendiri yang terlalu sensitif dan agak ‘cerewet’ untuk dikendali.
“Tetapi tak mengapalah, sudah alang-alang kami pilih perniagaan itu, kami teruskan sahaja.
Lagipun kami nak buktikan, bumiputera seperti kami juga mampu untuk ada perniagaan sarang burung sendiri.
“Niat kami berdua satu saja, bukan setakat untuk berniaga dan bermotif keuntungan semata-mata, tetapi mahu berkongsi rezeki bersama sesiapa sahaja,” katanya menutup bicara. – K! ONLINE


Cools bakal perkuat Harimau Malaya
Oleh MUHAMAD ARDIE PUTRA SUHAIMI

12 November 2021, 2:30 pm
HARAPAN untuk menyaksikan kehadiran pemain pertahanan berbisa, Dion Cools pada kejohanan Piala AFF Suzuki 2020 semakin hampir menjadi kenyataan selepas perbincangan positif yang dilakukan bersama kelab Denmark yang diwakilinya, FC Midtjylland.
Perkara itu disahkan oleh Timbalan Presiden Persatuan Bola Sepak Malaysia (FAM), Datuk Mohd. Yusoff Mahadi selepas pihaknya berhubung dengan Cools serta Midtjylland mengenai peluang untuk membenarkan pemain kacukan Malaysia-Belgium itu hadir ke Singapura.
Sebagai rekod, terdapat kerisauan mengenai status Cools untuk menyertai kem Harimau Malaya memandangkan saingan Piala AFF Suzuki 2020 dilangsungkan di luar kalendar Persekutuan Bola Sepak Antarabangsa (FIFA) dan kelab mempunyai hak untuk tidak melepaskan pemain.
Kata Yusoff, Cools yang terlepas menyertai aksi persahabatan antarabangsa di Jordan bulan lalu ekoran kecederaan memberikan respons positif dan sangat teruja untuk bersama pasukan Harimau Malaya di Singapura nanti.
“Berdasarkan perancangan awal yang dilakukan bersama Midtjylland, mereka tidak mempunyai masalah untuk melepaskan khidmat Cools untuk menyertai kem kebangsaan di kejohanan Piala AFF Suzuki nanti.
“Cuma, persetujuan awal yang saya dapat adalah dia (Cools) akan tiba lewat sedikit dan kemungkinan besar hanya akan bersama pasukan ketika aksi terakhir peringkat Kumpulan B,” katanya kepada pemberita semalam.

Difahamkan, saingan Liga Super Denmark akan berehat selama dua bulan dengan aksi terakhir dijadualkan berlangsung pada 30 November ini.
Namun, Midtjylland masih lagi perlu mengharungi saingan Liga Europa yang menyaksikan perlawanan terakhir peringkat kumpulan dilangsungkan pada 10 Disember selain aksi suku akhir Piala Denmark pada 13 Disember.
Skuad negara kendalian Tan Cheng Hoe akan membuka tirai aksi menentang Kemboja pada 6 Disember, Laos (9 Disember), Vietnam (12 Disember) dan Indonesia (19 Disember).


Budak 10 tahun antara dua maut dirempuh kereta
Oleh TENGKU DANISH BAHRI TENGKU YUSOFF

12 November 2021, 2:44 pm
SETIU – Dua termasuk seorang budak lelaki berusia 10 maut dalam kemalangan melibatkan dua kereta, sebuah basikal elektrik dan pejalan kaki di Jalan Bukit Putera di sini malam tadi.
Dalam kejadian pukul 7.10 malam itu, Azuka Muhamad, 46, yang sedang berjalan kaki dan Muhammad Adif Danial Azman, 10, menaiki basikal elektrik mengalami cedera parah di beberapa bahagian kepala meninggal dunia di lokasi.
Manakala seorang lagi mangsa, Ahmad Syahiran Saiful Razali, 13, yang juga menaiki basikal elektrik bersama sepupunya, Muhammad Adif Danial cedera parah.
Ketua Polis Daerah Setiu, Deputi Superintendan Affandi Hussin berkata, kemalangan berlaku selepas kereta Perodua Myvi dipandu individu berusia 36 tahun disyaki tiba-tiba hilang kawalan sebelum terbabas ke laluan bertentangan.
“Kereta Perodua Myvi itu kemudiannya merempuh basikal elektrik yang sedang dinaiki Muhammad Adif Danial dan sepupunya, Ahmad Syahiran dan sebuah kereta Proton Wira.
“Impak rempuhan itu menyebabkan kereta Proton Wira pula terbabas sebelum merempuh Azuka yang sedang berjalan kaki,” katanya ketika dihubungi Kosmo! di sini hari ini.

Affandi berkata, mayat Azuka dan Muhammad Adif Danial telah dihantar ke Unit Forensik Hospital Setiu untuk dibedah siasat.
Katanya, Ahmad Syahiran Saiful yang cedera parah pula dikejarkan ke unit kecemasan hospital sama untuk menerima rawatan. – K! ONLINE


6,517 kes baharu dilaporkan
Oleh SITI A'ISYAH SUKAIMI

12 November 2021, 2:28 pm
PUTRAJAYA – Sebanyak 6,517 kes baharu dilaporkan hari ini, menjadikan jumlah kumulatif kes positif Covid-19 sebanyak 2,535,338 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://covidnow.moh.gov.my.
“Data setiap hari bagi laman CovidNow dikemas kini selepas tengah malam,” katanya ringkas pada ciapan di laman Twitter di sini hari ini. -K!ONLINE


Pasar Pasir Pinji ditutup untuk disinfeksi
Oleh ZAKI SALLEH

12 November 2021, 3:11 pm
IPOH – Operasi Pasar Pasir Pinji akan ditutup buat sementara waktu bermula esok dan Ahad bagi memberi laluan kepada kerja-kerja disinfeksi dan pembersihan.
Majlis Bandaraya Ipoh (MBI) dalam satu kenyataan memberitahu, penutupan selama dua hari itu bagi membolehkan pihak berkuasa menjalankan kerja-kerja berkenaan.
“Penutupan tersebut adalah bagi menjalankan aktiviti pembersihan dan disinfeksi di kawasan pasar tersebut.
“Semua premis niaga di sini akan dibuka semula dan beroperasi seperti biasa pada hari Isnin sebaik kerja-kerja berkaitan selesai,” ujar kenyataan tersebut.
Difahamkan terdapat kes positif telah dilaporkan di pasar berkenaan yang membawa kepada langkah-langkah pembersihan diambil.
Sementara itu, Ahli Dewan Undangan Negeri Pasir Pinji, Howard Lee memberitahu, pihaknya juga telah mengambil inisiatif mendapatkan khidmat bomba sukarelawan Pasir Pinji untuk melakukan sanitasi.

“Sejurus selepas kita dapat tahu ada peniaga pasar kena Covid-19, cepat-cepat saya minta bantuan pihak bomba sukarelawan Pasir Pinji untuk datang dan lakukan sanitasi.
“Kalau ada sesiapa yang datang ke sini dua tiga hari lepas, tolong buat ujian saringan Covid-19. Sama-sama kita bendung penularannya.,” ujarnya menerusi hantaran di laman Facebooknya. -K! ONLINE


Selepas jam tangan RM1 juta, skarf Siti pula curi tumpuan
Oleh KOSMO!

12 November 2021, 3:05 pm
PETALING JAYA – Selepas jam tangan mewah bernilai lebih RM1 juta, penyanyi tersohor negara, Datuk Seri Siti Nurhaliza sekali lagi menjadi perhatian netizen apabila dilihat menggayakan skarf mencecah harga ribuan ringgit sehelai.
Skarf daripada jenama fesyen mewah Christian Dior berona merah gelap itu digayakan Siti ketika hadir membuat persembahan di sebuah program hiburan, malam tadi.
Hasil ‘siasatan’ yang dibuat dalam laman web rasmi Christian Dior Malaysia mendapati, harga sehelai skarf yang digayakan pelantun lagu Purnama Merindu itu adalah berharga sekitar RM2,800 sehelai.
Siti atau lebih mesra disapa Tok Ti kelihatan cantik apabila menggayakan skarf tersebut bersama padanan busana berona senada rekaan pereka fesyen terkenal, Rizman Ruzaini.
Skarf daripada koleksi Dior Oblique Diortwin yang dihiasi motif eksklusif Christian Dior itu diperbuat daripada 100 peratus sutera yang ditenun.
Beberapa keping foto yang dikongsikan penyanyi berusia 42 tahun itu dalam Instagram miliknya turut mendapat perhatian peminat apabila rata-rata memuji penampilannya yang dikatakan semakin cantik dan anggun.

“Oh my Dior. Cantiknya,” kata seorang peminatnya.
“Cantiknya Tok Ti, tak pernah tak cantik,” puji seorang lagi pengikutnya dalam Instagram.
Terdahulu, nama Siti menjadi bahan bualan netizen apabila dia dilihat memakai jam tangan jenama Richard Mille bernilai lebih RM1 juta selain membeli sebuah beg jenama mewah dengan harga RM20,000 hanya untuk melengkapkan imej ketika menghadiri acara Minggu fesyen Kuala Lumpur 2021, baru-baru ini. – K! ONLINE


Akad nikah dibenar di rumah, masjid di Pulau Pinang
Oleh SAFINA RAMLI

12 November 2021, 3:05 pm
GEORGE TOWN – Majlis akad nikah di negeri ini dibenarkan berlangsung di premis persendirian atau masjid secara bersemuka tanpa sentuhan berkuat kuasa semalam.
Pengarah Jabatan Hal Ehwal Agama Islam Pulau Pinang (JHEAIPP), Datuk Mohd. Zakuan Zakaria berkata, majlis yang diadakan itu tidak melebihi 50 minit dengan mematuhi prosedur operasi standard (SOP).
“Lokasi akad nikah Islam dibenarkan di Pejabat Agama Islam Daerah (PAID), masjid, surau atau premis premis persendirian dengan syarat mendapat kebenaran dengan jumlah kehadiran tetamu mengikut ketetapan pihak JHEAIPP.
“Tidak dibenarkan sebarang upacara seperti upacara membatalkan sembahyang, sarung cincin, bersalam antara satu majlis lain selepas majlis akad nikah,” katanya dalam satu kenyataan hari ini.
Menurut beliau, jumlah kehadiran majlis akad nikah adalah lima orang mengikut rukun nikah dan tetamu bagi majlis akad nikah adalah berpandukan kepada SOP Pejabat Agama, masjid dan surau.
“Bagi pasangan pengantin yang tidak boleh hadir ke upacara pernikahan (akad nikah) atas faktor kesihatan, mereka boleh melantik dan mewakilkan kepada seorang wakil untuk menerima nikah bagi pihaknya.

“Jamuan majlis kenduri dan resepsi tidak dibenarkan, manakala aktiviti fotografi dibenarkan semasa majlis pernikahan tertakluk kepada pematuhan SOP yang telah ditetapkan,” katanya.
Dalam pada itu, beliau berkata, kesemua yang terlibat dengan upacara pernikahan diwajibkan membuat saringan kendiri sebelum akad nikah dilaksanakan. – K! ONLINE


Ince simpati cara Donny dilayan
Oleh KOSMO!

12 November 2021, 3:00 pm
MANCHESTER – Bekas penyerang Manchester United, Paul Ince menuduh pengurus semasa pasukan itu, Ole Gunnar Solskjaer sebagai penipu dan menabur janji palsu terhadap pemain tengah, Donny Van De Beek.
Menurut Ince, pengurus dari Norway berkenaan gagal untuk membuat pemilihan pemain yang tepat sehingga menyumbang kepada kejatuhan prestasi pasukan.
“Donny hanya bermain untuk tempoh empat minit ketika menentang Atalanta. Apa yang membuatkan saya bimbang adalah mengenai pemilihan pemain yang dilakukan Ole.
“Donny mungkin menganggap United adalah sebuah pasukan yang mampu mengangkatnya ke prestasi yang lebih baik tetapi selepas dua tahun, ternyata dia ditipu.
“Bukan saya ditipu dan menafikan peluangnya untuk beraksi, Ole seakan menghinanya apabila memberikan tempoh empat minit untuk membuktikan kemampuan.
“Pemain itu kemudian dimasukkan selama 10 minit ketika bertemu Manchester City. Ketika semua pemain United gagal untuk menyentuh bola untuk tempoh 85 minit, Ole berharap Donny mampu melakukan sesuatu.

“Jika saya berada di tempat Donny, saya akan menolak untuk dimasukkan. Anda bukan sahaja menipunya, tetapi itu adalah satu perbuatan yang hina untuk pemain sepertinya,” kata Ince.
Ince juga turut kecewa dengan nasib yang menimpa Jesse Lingard yang dianggap tidak jauh berbeza dengan apa yang dialami oleh Van De Beek.
“Mereka halang Lingard menyertai West Ham United kerana kononnya dia masih diperlukan, namun ketika pasukan ketinggalan dua gol, anda tidak membawanya masuk untuk bermain,” jelasnya. – AGENSI


Program Affiliate bantu golongan B40 jana pendapatan
Oleh KOSMO!

12 November 2021, 3:12 pm
PETALING JAYA – Baituljannah.com membuka peluang kepada semua golongan terutamanya suri rumah dari keluarga berpendapatan rendah (B40) menjana pendapatan sambil menguruskan keluarga menerusi program Affiliate.
Pengarah Urusan Baituljannah Sdn. Bhd., Dr. Wan Hasifi Amin Wan Zaidon berkata, melalui program ini individu yang mendaftar berpeluang menjana pendapatan bulanan sehingga empat angka sekali gus membantu meningkatkan ekonomi keluarga.
Wan Hasifi Amin
Menurutnya, pendaftaran bagi program ini adalah percuma dan semua individu yang berdaftar akan menjadi ejen seterusnya mereka akan menerima URL beserta ID masing-masing.
Tambahnya, ejen hanya perlu kongsikan di media sosial serta mengajak rakan-rakan yang sedang mencari jodoh untuk mendaftar di Baituljannah.
“Sejak program dilancarkan pada November 2019 sehingga Oktober 2021 seramai 4,603 individu telah menyertainya dan menjadikannya sebagai sumber sampingan untuk perbelanjaan keluarga.
“Bagi suri rumah, ia mampu membantu ekonomi tanpa menjejaskan tanggungjawab mengurus keluarga dan anak-anak,”katanya dalam satu kenyataan di sini hari ini.

Mengulas lanjut, Wan Hasifi Amin berkata, para graduan yang masih belum berkerja serta pempengaruh media sosial (social media influencer) juga digalakkan menyertai program ini.
Berdasarkan rekod katanya, terdapat ejen-ejen yang mampu meraih RM200 sehari dan pendapatan bulanan yang tinggi.
“Peluang ini harus dimanfaatkan sebaiknya dan kecanggihan teknologi ini juga mampu menambah pendapatan keluarga walaupun hanya duduk di rumah.
“Mereka yang berminat boleh mendaftar di https://baituljannah.com/affiliateprogram dan maklumat lanjut juga boleh didapati di laman sesawang berkenaan,”ujarnya.-K! ONLINE


Janna, Dini tampil ‘berbungkus’ gaya Kim K, Squid Game
Oleh MOHAMMAD SHAHEMY AZMI

13 November 2021, 11:37 pm
PETALING JAYA – Selain Aina Abdul, penampilan pasangan kekasih Janna Nick dan Dini Azan Schatzmann di Anugerah Bintang Popular ke-34 (ABP34) turut mencuri tumpuan netizen dengan fesyen unik dan tersendiri.
Janna dan Dini dilihat tampil di anugerah tersebut dalam keadaan ‘berbungkus’ apabila mengenakan busana yang menutupi keseluruhan wajah mereka menggunakan topeng daripada material sekuin berkilauan.
Menerusi perkongsian yang dimuat naik dalam Instagramnya, Janna atau nama lengkapnya Nurul Janna Muner, 26, menulis sedikit keterangan ringkas tentang penampilan dirinya dan Dini.
“Hanya kerana saya menggayakannya dengan baik, tak bererti tidak membebankan,” tulisnya dalam Instagram.
Janna muncul dengan busana sekuin rona perak hasil rekaan pereka fesyen, Wanpa manakala Dini tampil dengan sut berona hitam serta topeng bertulis angka enam.
Dalam platform media sosial antaranya Twitter, rata-rata netizen melabelkan pasangan itu sebagai ‘Kim K (Kim Kardashian) dan Squid Game versi Malaysia.

Terdahulu, penyanyi Aina Abdul mencuri perhatian netizen gara-gara gaun hitam sendat dan gumpalan kain pada bahagian kepala yang digayakannya.
Baju rekaan Behati tersebut menjadi tumpuan ramai susulan imej unik terutama pada bahagian kepala yang dilihat persis sekuntum bunga. – K! ONLINE


Lebih 86 juta undian, Janna Nick paling popular
Oleh SAIRUL ZAMRI MISRANI

13 November 2021, 11:49 pm
PETALING JAYA – Penyanyi dan pelakon Janna Nick dinobat sebagai Bintang Paling Popular Anugerah Bintang Popular ke-34 (ABPBH34) yang berlangsung di Dewan Merdeka, Pusat Dagangan Dunia, Kuala Lumpur malam tadi.
Meraih sebanyak 86,374,777 juta undian peminat secara atas talian, kemenangan tersebut sekali gus menyaksikan Janna berjaya membawa pulang hadiah utama iaitu sebuah kereta dan sebuah telefon bimbit tajaan Xiaomi.
Dalam acara tersebut, pemilik nama penuh Nurul Jannah Munir, 26, itu turut membawa pulang dua buah trofi iaitu Pengacara TV Popular dan Pelakon Filem Wanita Popular.
Janna yang tidak dapat menahan sebak ketika menerima anugerah tersebut berkata, dia menganggap kemenangan pada malam ini sebagai pemangkin semangat untuknya terus berkarya dalam industri.
Pada masa sama, pelakon yang mendedahkan menghidap penyakit bipolar itu turut menitipkan pesan kepada semua agar orang yang melalui perkara sama sepertinya agar tidak berputus asa.
“Saya hampir jatuh tersungkur awal tahun ini. Terima kasih beri hadiah ini sebagai pemangkin semangat buat saya.

“Sekiranya kalian rasa sedih, kecewa atau dunia ini tak adil, jangan putus asa. Sebab akan sentiasa ada sinar untuk kita. Ikhlas daripada saya, Nurul Jannah bukan Janna Nick,” titipnya.
Malam ABPBH34 turut menyampaikan Anugerah Khas Pencapaian Sepanjang Hayat kepada komposer dan penulis lirik terkenal, Datuk Habsah Hassan atas pencapaian dan sumbangannya terhadap industri seni tanah air.
Edisi ABP yang mengangkat tema #KITABERSAMA bersiaran tanpa kehadiran penonton bagi mematuhi prosedur operasi standard (SOP) sebagai usaha mengekang penularan Covid-19 yang memasuki tahun kedua. – K! ONLINE
Senarai pemenang:
Artis Baharu Lelaki Popular: Dinie Rashid
Artis Baharu Wanita Popular: Dolla
Penyanyi Lelaki Popular Xiaomi Malaysia: Haqiem Rusli
Penyanyi Wanita Popular Xiaomi Malaysia: Siti Nordiana
Artis Kolaborasi / Duo / Berkumpulan Popular: Aina Abdul/Khai Bahar (Nafas Cinta)
Pelakon Filem Lelaki Popular: Fattah Amin
Pelakon Filem Wanita Popular: Janna Nick
Pelakon TV Lelaki Popular: Ben Amir
Pelakon TV Wanita Popular: Siti Saleha
Artis Versatil Popular: Siti Nordiana
Artis Komedi Popular: Asif Suhaimi
Pengacara TV Popular: Janna Nick
Penyampai Radio Popular: DJ Lin
Watak Animasi Popular: Ejen Ali
Anugerah Khas: Datuk Habsah Hassan
Kategori online:
Gandingan Serasi Drama Popular: Kamal Adli & Uqasha Senrose (Perempuan Tanpa Dosa)
Gandingan Serasi Filem Popular: Wanna Ali, PU Riz (Ada Apa Dengan Dosa)
Watak Antagonis Popular: Liza Abdullah (7 Hari Mencintaiku 2)
YouTuber Popular: Aqil Zulkiflee
Artis TikTok Popular: Khai Bahar
Anugerah FANtastik Popular: Siti Nordiana FC


312 penumpang feri terkandas di perairan Kuala Perlis
Oleh NORLIDA AKMAR IDROS

13 November 2021, 11:16 pm
KUALA PERLIS – Seramai 312 penumpang feri dari Terminal Feri Penumpang Kuah, Langkawi terkandas selama dua jam di perairan Kuala Perlis selepas propeller atau kipas feri tersangkut tali pukat nelayan.
Kejadian berlaku kira-kira pukul 9 malam ketika feri berada tidak jauh dari Terminal Feri Kuala Perlis.
Feri tersebut berlepas dari Terminal Feri Penumpang Kuah pada pukul 8 malam dan dijadualkan tiba di Terminal Feri Kuala Perlis kira-kira pukul 9 malam.
Keadaan penumpang bagaimanapun dalam keadaan terkawal.
Turut berada dalam feri ialah sekumpulan wartawan yang pulang selepas membuat liputan Majlis Perasmian Kempen Beli Barangan Malaysia peringkat kebangsaan di Dataran Chenang, Langkawi petang ini.
Pengurus Sumber Manusia dan Operasi Konsortium Ferry Line Ventures Sdn. Bhd., Kapten Baharin Baharom memberitahu, pihaknya mendapatkan bantuan bot nelayan untuk menunda feri masuk ke terminal.

Katanya, proses menunda sedang dijalankan.
“Konsortium juga memohon bantuan daripada penyelam daripada pasukan bomba bagi memotong pukat yang tersangkut pada propeller feri,” katanya di sini hari ini.
Beliau pada sama memohon nelayan supaya tidak memasang pukat di laluan feri kerana ia amat membahayakan keselamatan penumpang. – K! ONLINE


Habsah Hassan terima Anugerah Sepanjang Hayat
Oleh MOHAMMAD SHAHEMY AZMI

13 November 2021, 11:00 pm
PETALING JAYA – Penulis lirik tersohor negara, Datuk Habsah Hassan dipilih membawa pulang trofi Anugerah Sepanjang Hayat di Anugerah Bintang Popular ke-34 (ABPBH34) yang diumumkan secara langsung sebentar tadi.
Habsah atau lebih mesra disapa Kak Chah oleh penggiat industri muzik tempatan dipilih sebagai penerima anugerah istimewa itu berdasarkan bakti dan sumbangannya dalam bidang penulisan lirik.
Sehingga kini, beliau telah menghasilkan lebih daripada 1,000 lirik lagu.
Wanita kelahiran Singapura itu ketika menerima anugerah tersebut berkata, beliau menganggap penganugerahan yang diberikan kepadanya adalah sesuatu di luar jangkaannya.
“Alhamdulillah. Anugerah ini di luar jangkaan saya. Terima kasih kepada TV3. Terima kasih kepada semua individu, setiap organisasi sama ada secara langsung mahupun tidak yang telah memberikan sokongan terhadap saya,” ucapnya.
Dalam pada itu, Habsah, 74, dalam ucapannya turut berharap agar lebih ramai generasi baharu dapat meneruskan kerjaya penulisan lirik dengan ikhlas sehingga meninggalkan kesan kepada warisan akan datang.

“Saya berharap agar lebih ramai generasi baharu dapat dilahirkan dalam bidang penulisan sebagai warisan kepada anak-anak kita yang akan datang,” katanya.
Habsah sememangnya cukup dikenali dalam kalangan orang-orang industri seni kerana sentuhan lirik lagu yang dihasilkannya diibaratkan ‘magis’ dengan susunan kata yang indah.
Antara lirik lagu yang pernah dihasilkan Habsah adalah seperti Salam terakhir dan Merisik Khabar dendangan Allahyarham Sudirman, Menaruh Harapan (Zaiton Sameon), Cinta Beralih Arah (Aishah) dan Usah Diragui (Datuk Seri Siti Nurhaliza).
Tahun lalu, ABPBH33 menyaksikan penyanyi Francissca Peter dipilih sebagai penerima Anugerah Sepanjang Hayat atas sumbangan besar terutama menjadi perintis kepada penguasaan penyanyi bukan Melayu dalam dunia seni suara bagi genre balada wanita. – K! ONLINE


Aktiviti perniagaan, projek rintis tingkatkan status koperasi
Oleh NUR HUDA MUSA

13 November 2021, 10:43 pm
PETALING JAYA – Inisiatif Angkatan Koperasi Kebangsaan Malaysia Berhad (Angkasa) menyokong penglibatan koperasi dalam aktiviti perniagaan dan projek rintis banyak meningkatkan status koperasi khususnya dalam bidang yang diceburi.
Presiden Angkasa merangkap Presiden ASEAN Cooperative Organization (ACO), Datuk Dr. Abdul Fattah Abdullah berkata, usaha menjana kecemerlangan sektor perniagaan koperasi Malaysia di persada antarabangsa banyak mencipta sejarah sepanjang 50 tahun penubuhannya sebagai badan apeks gerakan koperasi di negara ini.
“Kehebatan Angkasa dalam menjalankan tugas dan peranannya telah terbukti melalui usaha berterusan dalam memperjuang, mengawasi dan menjaga kepentingan pembangunan koperasi tanpa mengetepikan tanggungjawab anggota.
“Sinergi ini dapat dilihat menerusi pengiktirafan oleh Ikatan Koperasi Antarabangsa (ICA) terhadap kepimpinan tertinggi Angkasa dalam pelbagai bidang,” katanya ketika berucap semasa Mesyuarat Agung Perwakilan Angkasa (MAPA) di sini hari ini.
Selain itu, Abdul Fattah berkata, potensi peluang rantaian perniagaan yang memberangsangkan memberi peluang kepada koperasi untuk turut serta bagi membolehkan koperasi bertaraf mikro kekal aktif menjalankan aktiviti perniagaan dan diharap akan berubah status kepada koperasi bertaraf kecil, sederhana dan makro.
“Projek Pemerkasaan Koperasi atau Co-operative Empowerment Project (CEP) di bawah Pelan Induk Ekonomi Strategik Angkasa membuka peluang kepada koperasi untuk terlibat dalam kegiatan ekonomi berskala tinggi bagi membolehkan gerakan koperasi berkembang ke arah mencapai sasaran perolehan gerakan koperasi di Malaysia sebanyak RM60 bilion pada 2030.

“Anggota koperasi perlu sedar bahawa peranan koperasi kini dilihat mampu menjadi salah satu kaedah terbaik dalam menjalankan perniagaan. Koperasi juga perlu bersedia memainkan peranan ini dengan mempersiapkan diri dengan minda, kemahiran keusahawanan dan sumber modal dalam projek CEP yang diteraju Angkasa untuk memenuhi kehendak pasaran domestik dan antarabangsa,” ujarnya.
Terdahulu, mesyuarat yang disertai oleh 1,940 perwakilan secara dalam talian itu turut diserikan dengan kehadiran Pengarah Bahagian Penyeliaan Tadbir Urus Suruhanjaya Koperasi Malaysia (SKM), Ibrahim Kasah; wakil Kementerian Pembangunan Usahawan Dan Koperasi (MEDAC), Dr. Salmah Ishak dan wakil Kementerian Kewangan (MoF), Suzana Alias. – K! ONLINE


Martin tempah petak utama di Valencia
Oleh KOSMO!

13 November 2021, 11:09 pm
VALENCIA – Pelumba Pramac Racing, Jorge Martin sambar petak utama menjelang perlumbaan Grand Prix (GP) Valencia malam esok.
Pada sesi kelayakan sebentar tadi, pelumba kelahiran Sepanyol itu melakukan catatan masa terbaik satu minit 29.936 saat sekali gus menempah petak hadapan keempatnya musim ini.
Pada sesi tersebut, Martin bermula agak perlahan namun memperbaiki tunggangan terbaik pada minit terakhir dan merampas kedudukan pertama selepas dua pelumba Ducati, Francesco Bagnaia dan Jack Miller terjatuh.
Bagaimanapun, Bagnaia mengakhiri sesi kelayakan di kedudukan kedua manakala Miller tempat ketiga.
“Saya tahu saya mampu melakukannya. Yang pasti sebelum kelayakan saya yakin, sasarannya adalah untuk berada di barisan hadapan kerana pada perlumbaan sebenar di Valencia sukar untuk memintas pelumba di depan.
“Saya sangat gembira dengan persembahan saya dan tunggangan saya tidaklah teruk. Pada perlumbaan sebenar nanti, saya harap boleh naik ke podium,” katanya.

Pelumba Suzuki, Joan Mir tampil positif apabila berjaya meletakkan GSX-RR tempat keempat terpantas manakala juara dunia 2021, Fabio Quartararo (Yamaha) sekadar mencatat masa kelapan terpantas. -K! ONLINE


DJ Lin menang lagi
Oleh SAIRUL ZAMRI MISRANI

13 November 2021, 10:10 pm
PETALING JAYA – Penyampai radio Suria FM, DJ Lin mempertahankan kategori Penyampai Radio Popular empat tahun berturut-turut pada Anugerah Bintang Popular Berita Harian ke-34 (ABPBH34) yang berlangsung malam ini.
DJ Lin atau nama sebenarnya Roslinda Abdul Majid, 45, yang popular menerusi segmen Suria Cinta menewaskan pencabar lain seperti Jep Sepahtu, Sharifah Shahirah, Siti Elizad dan Tyzo.
“Saya sangat gembira kerana bukan mudah membawa harapan peminat. Saya sangat bersyukur kepada Allah.
“Ini adalah hadiah kepada peminat dan hadiah hari kelahiran saya ke-46 tahun yang akan disambut pada 31 Disember ini,” katanya.
Ini merupakan kemenangan keempat DJ Lin bagi kategori sama selepas kejayaan dicapai pada ABPBH 2015, ABPBH32 dan ABPBH33 tahun lalu.
ABPBH34 yang dihoskan pengacara Sherry Alhadad bersiaran secara langsung dari Dewan Merdeka, Pusat Dagangan Dunia, Kuala Lumpur. – K! ONLINE


19 November ini saya nikah, doakan – Haqiem Rusli
Oleh SAIRUL ZAMRI MISRANI

13 November 2021, 11:22 pm
PETALING JAYA – Penyanyi Haqiem Rusli mengumumkan bakal menamatkan zaman bujangnya pada 19 November ini.
Pendedahan tersebut diumumkan Haqiem atau nama sebenarnya Ridzuan Haqiem Rusli, 23, selepas memenangi anugerah Penyanyi Lelaki Popular Xiaomi Malaysia pada Anugerah Bintang Popular Berita Harian ke-34 (ABPBH34) sebentar tadi.
“19 November ini saya akan bernikah. Doakan yang baik-baik,” katanya ringkas ketika memberikan ucapan penghargaan kemenangannya.
Terdahulu, tiada angin dan ribut, penyanyi itu mengejutkan peminat apabila mengumumkan bakal menamatkan zaman bujangnya dengan wanita pilihannya akhir tahun ini.
Pelantun lagu Lembah Kesepian itu mendedahkan berita gembira tersebut menerusi sesi siaran langsung dalam Instagram miliknya sekitar pukul 2 pagi pada 30 Mei lalu.
Kongsinya, dia juga tidak berniat menyembunyikan perkara baik daripada pengetahuan peminat dan ahli kelab peminatnya, Qiemilio.

Tambah Haqiem, dia akan melancarkan sebuah lagu khas pada majlis pernikahannya kelak. – K! ONLINE


‘Asif, anak istimewa layak menang’
Oleh NUR EMIRA SAIZALI

13 November 2021, 11:42 pm
PETALING JAYA – “Tahniah Asif Suhaimi. Terima kasih banggakan rakyat negeri Kelantan.”
Itu antara ucapan netizen yang paling banyak membanjiri media sosial malam ini selepas Asif Suhaimi memenangi kategori Pelakon Komedi Popular pada Anugerah Bintang Popular ABP ke-34 yang berlangsung di Pusat Dagangan Dunia Putra (PWTC) malam ini.
Kemenangan yang penuh kejutan itu menyaksikan Asif mengalahkan empat calon lain iaitu Ain Edruce, Atu Zero, Jep Sepahtu dan Shuib Sepahtu.
Selain kemenangannya, ucapan lima saat yang disampaikan pemilik nama penuh Mohd Asyiff Suhaimi, 19, itu turut mencuri perhatian netizen.
“Assalamualaikum selamat petang dan selamat malam,” katanya yang turut ditemani aktor Syahmi Sazli malam ini.
Rata-rata netizen terutama peminat pelakon filem Mael Totey menyifatkan Asif layak memenangi anugerah tersebut.

Bahkan ada juga yang mengucapkan terima kasih kepada Syahmi kerana menjadi individu penting membawa Asif ke layar perak.
“Rezeki anak istimewa, terima kasih Syahmi kerana mencungkil bakat Asif,” ucap seorang pengguna Facebook.
“Tahniah buat Asif, anda wakil kepada semua anak istimewa,” kata seorang lagi netizen.
Sebagai info, Asif merupakan seorang penghidap austime dan bakatnya mula dicungkil sebagai pelakon dalam video pendek, Drama Spontan juga arahan Syahmi sehingga tular. – K! ONLINE


Ini Didi & Friends, Aquaria KLCC ke? – Netizen
Oleh KOSMO!

13 November 2021, 10:42 pm
PETALING JAYA – Penganjuran Anugerah Bintang Popular Berita Harian ke-34 (ABPBH34) malam ini mendapat pelbagai respons daripada netizen.
Penonton yang tidak dapat hadir menyaksikan acara tersebut secara fizikal gara-gara Covid-19 hanya berpeluang menyaksikan siaran langsung menerusi platform media sosial rasmi TV3.
Pun begitu, ramai yang meluahkan rasa kurang puas hati dengan sistem audio acara berprestij tersebut kerana siaran adakalanya terganggu selain capaian internet yang beberapa kali tersekat-sekat.
Lebih mengecewakan, netizen turut mempersoalkan tahap grafik yang diguna pakai dalam acara tersebut.
Paling mendapat perhatian adalah visual grafik yang menjadi latar belakang persembahan penyanyi Fauziah Latif dan Wani Kayrie.
“Ini Didi & Friends ke? #ABPBH34,” komen seorang netizen lain.

Sementara itu, persembahan Syamel, Jay Jay dan Anuar Zain turut dikritik netizen kerana grafik yang digunakan TV3 jauh lari daripada konsep persembahan.
Latar belakang yang digunakan menunjukkan grafik seperti di dalam sebuah akuarium selain terdapat seekor ikan paus besar berwarna hitam, terumbu karang dan ketam.
“Kasihan Syamel. Nyanyi sedap-sedap tapi kesan 3D hina ala-ala menyanyi dalam Aquaria,” komen seorang pengguna Twitter.
“Menyelam sambil minum air (X), menyelam sambil menyanyi (✓),” tulis seorang lagi netizen berbaur sarkastik.
Selain sistem audio dan grafik, netizen turut menegur kesalahan sama yang berulang-ulang dilakukan setiap kali penganjuran ABPBH berlangsung iaitu kemahiran jurukamera yang bertugas pada malam ini.
Netizen mendakwa, sudut yang dirakam jurukamera tidak memfokuskan kepada artis yang berada di atas pentas. – K! ONLINE


Suami dikecam kerana tersenyum ketika ‘kantoi’ curang
Oleh KOSMO!

13 November 2021, 8:00 pm
JAKARTA – Sebuah video yang memaparkan aksi seorang wanita ‘menangkap’ suaminya yang menjalinkan hubungan sulit dengan wanita lain menjadi tular di media sosial dengan ramai netizen meluahkan rasa marah melihatkan reaksi bersahaja lelaki tersebut, lapor laman berita Suara.com.
Dalam video yang dimuat naik di akaun Tik Tok bernama @alestiani97 itu, kelihatan seorang lelaki sedang tersenyum ketika ditangkap mempunyai hubungan sulit oleh isterinya.
“Tak ada perasaan dan masih boleh tersenyum seperti itu. Anak saya sakit di rumah, adakah awak tahu?” kata wanita itu dalam video yang dimuat naik.
Wanita itu kemudiannya memberitahu perempuan simpanan suaminya bahawa suatu hari nanti, dia akan diberi balasan setimpal kerana menyakiti hatinya dan anak-anaknya.
“Suatu hari nanti, awak mempunyai anak dan awak akan mendapat karma. Anak saya yang berumur tiga tahun belum pun masuk ke sekolah. Bapa jenis apa yang tiada belas kasihan kepada anak-anaknya?’’ katanya.
Video tersebut menerima pelbagai komen daripada netizen.

“Masih boleh tersenyum melihat penderitaan isteri,” komen seorang netizen.
“Air mata awak terlalu mahal untuk menangis buat lelaki seperti itu,” kata seorang lagi. – Agensi


Danial Syahmi sambar petak pertama ATC Mandalika
Oleh KOSMO!

13 November 2021, 9:56 pm
PETALING JAYA – Pelumba berbakat negara, Danial Syahmi Ahmad Shahril bertekad untuk memburu kemenangan Asia Talent Cup (ATC) selepas menyambar petak utama di Litar Mandalika sebentar tadi.
Danial Syahmi mengakui sekiranya dia berjaya menawan perlumbaan pertama itu esok peluangnya untuk mengejar kedudukan pendahulu dari Jepun, Taiyo Furusato lebih terbuka.
Ketika ini, Furusato mendahului carta keseluruhan dengan 100 mata, manakala Danial di kedudukan kedua dengan 59 mata dan hanya dipisahkan 41 mata ketika perlumbaan menyajikan 100 mata untuk dipungut.
“Jentera semua baik dan fokus saya adalah untuk menjuarai perlumbaan tersebut. Jika saya menang dan peluang lebih terbuka untuk mengejar mata Furusato.
“Sudah pasti perlumbaan esok bukan mudah tetapi dengan tunggangan terbaik pada sesi kelayakan tersebut saya yakin mampu tampil lebih cemerlang pada perlumbaan sebenar nanti,” katanya kepada Kosmo! hari ini.
Dalam pada itu, Danial turut mengakui dia dan rakan sepasukannya perlu berhati-hati memandangkan Litar Mandalika sedikit berpasir.

“Litar Mandalika adalah trek baharu dan tidak digunakan lagi. Jadi sedikit kotor dan berpasir. Jadi, saya perlu berhati-hati untuk mengelak sebarang kemungkinan.
“Saya harap keadaan tersebut tidak mengganggu fokus saya serta rakan sepasukan. Doakan kami berjaya di sini,” tambahnya.
Pada sesi kelayakan tersebut, Danila mencatat masa terpantas satu minit 47.946 saat untuk menempah petak hadapan manakala pelumba Jepun, Furusato akan memulakan saingan di petak keenam.
Sementara itu, dua pelumba negara lain seperti Hakim Danish Ramli mencatat masa lapan terpantas dan Muhammad Sharul Ezwan Sharil di kedudukan ke-11 terpantas pada sesi kelayakan tersebut. K! Online


Polis siasat dakwaan laman Twitter Nuratikahrose
13 November 2021, 9:36 pm
GOMBAK – Polis telah merakam keterangan beberapa orang anggota yang bertugas semasa sekatan jalan raya (SJR) susulan dakwaan pemilik laman Twitter Nuratikahrose berhubung perbuatan seorang anggota bertugas meminta wang daripada warganegara Palestin
Ketua Polis Daerah Gombak, Asisten Komisioner Zainal Mohamed Mohamed berkata, pada 10 November lalu, polis daerah ini telah terkesan dengan satu akaun Twitter tular yang berkongsi tentang salah laku anggota polis.
“Pemilik akaun bernama Nuratikahrose telah memuat naik beberapa rakaman suara rakannya yang dipercayai seorang warganegara Palestin semasa ditahan oleh polis di satu SJR di kawasan Batu 7, Jalan Gombak Lama.
“Mangsa didakwa telah ditahan oleh anggota polis di SJR tersebut dan semasa pemeriksaan dibuat, dikatakan salah seorang anggota yang bertugas telah meminta wang atas kesalahan gagal menunjukkan dokumen diri yang sah,” ujarnya dalam kenyataan hari ini.
Menurutnya, siasatan masih dijalankan bagi mengenal pasti anggota yang terlibat dalam rakaman suara yang telah tular dalam laman tersebut.
Katanya, pihaknya juga dalam usaha mengesan pemilik akaun yang menggunakan nama Nuratikahrose dan mangsa yang dipercayai seorang warganegara Palestin bagi membantu siasatan.

Sehubungan dengan itu, orang ramai yang mempunyai maklumat mengenai kejadian diminta menghubungi pegawai penyiasat, Sarjan Mejar Abdul Aziz Sulaiman ditalian 03-61262222/ 016-7185750. -K! ONLINE


Fesyen unik Aina Abdul buat ramai terkesima
Oleh NUR EMIRA SAIZALI

13 November 2021, 9:41 pm
PETALING JAYA – Jika sudah namanya Aina Abdul, apa sahaja yang dipakainya pasti akan mencuri perhatian ramai.
Malam ini, dia sekali lagi menjadi bahan bualan netizen gara-gara gaun hitam sendat dan gumpalan kain pada bahagian kepala yang digayakannya pada malam Anugerah Bintang Popular Berita Harian ke-34 (ABPBH34) di Pusat Dagangan Dunia Putra (PWTC).
Baju rekaan Behati tersebut menjadi tumpuan ramai susulan imej unik terutama pada bahagian kepala yang dilihat persis sekuntum bunga.
Rata-rata netizen memuji keberanian Aina menggayakan imej tersebut.
Tidak kurang juga ada yang melabelnya sebagai Didie Alias 2.0 kerana gemar tampil dengan imej pelik dan unik acap kali menghadiri sesuatu acara besar.
“Sebenarnya baju Aina cantik sebab lain daripada orang. Cuma orang Malaysia saja yang tidak berfikiran terbuka,” komen seorang netizen.

“Aina dan Didie saja yang berani menggayakan imej begini,” puji seorang lagi pengguna Twitter.
Sebagai info, Aina tidak berjaya membolosi senarai Top 5 finalis bagi kategori Penyanyi Wanita Popular ABPBH34 tahun ini. – K! ONLINE


Kebajikan semua kaum dijaga – PM
Oleh NUR HUDA MUSA

13 November 2021, 10:00 pm
KUALA LUMPUR – Kerajaan sentiasa komited menjaga kebajikan semua kaum di negara ini baik untuk memastikan tidak ada yang tersisih termasuk kaum India.
Perdana Menteri, Datuk Seri Ismail Sabri Yaakob berkata, sempena meraikan kegembiraan menyambut Deepavali, orang ramai diseru menyemai semangat Keluarga Malaysia agar perpaduan dalam kalangan masyarakat pelbagai kaum di negara ini terus kukuh.
“Konsep Keluarga Malaysia memberi fokus kepada nilai kebersamaan, keterangkuman dan kesyukuran, yang merupakan benih mencambahkan penyatuan rakyat Malaysia selama ini.
“Nilai-nilai murni ini turut ditekankan dalam setiap agama dan menjadi tanggungjawab kita untuk mempertahankannya demi keharmonian, kemakmuran dan kemajuan negara,” katanya ketika berucap pada Majlis Rumah Terbuka Malaysia (MRTM) Deepavali di Pusat Pelancongan Malaysia (Matic) di sini hari ini.
Dalam pada itu katanya, perayaan Deepavali tahun ini juga disambut lebih meriah dalam suasana norma baharu hasil kejayaan Program Imunisasi Covid-19 Kebangsaan (PICK) yang membolehkan rakyat menikmati kelonggaran di sektor ekonomi dan sosial.
“Kejayaan PICK membolehkan rakyat menikmati kelonggaran secara berperingkat setelah tahap vaksinasi golongan dewasa mencapai 95.1 peratus sehingga semalam.

“Kerjasama erat semua pihak, termasuk antara kerajaan dan rakyat juga telah memungkinkan perhimpunan seperti ini diadakan. Justeru itu, syabas dan tahniah kepada seluruh rakyat Malaysia atas sokongan, kepercayaan dan keyakinan penuh kepada kerajaan untuk memulihkan negara,” ujarnya. – K! ONLINE


Wanita tolak lamaran dengan mas kahwin 200 ekor unta
Oleh KOSMO!

13 November 2021, 8:30 pm
NEW DELHI – Seorang model menolak lamaran seorang lelaki yang mahu memberikannya 200 ekor unta sebagai mas kahwin kerana tidak tahu cara menjaga haiwan itu, lapor laman berita World Today semalam.
Ishita Gupta, yang dilamar seorang lelaki yang tidak dikenalinya turut menyifatkan hadiah tersebut sebagai ‘tidak menarik’.
“Saya tidak tahu di mana mahu meletakkan unta-unta itu sekiranya saya menerima mas kahwin berupa 200 ekor unta,” katanya.
Dia yang turut menguruskan operasi penternakan haiwan berkata, meskipun merupakan seorang pencinta haiwan, dia tidak tertarik dengan unta.
“Unta merupakan haiwan yang perlu dijaga dengan teliti dan saya tiada pengalaman,” katanya.
Ishita berkata, dia sering ditawarkan hadiah mahal oleh jejaka-jejaka yang berminat untuk menjadikannya sebagai isteri. – AGENSI


Polis Marin rampas rokok seludup RM2.85 juta
Oleh SHAMSUL KAMAL AMARUDIN

13 November 2021, 9:28 pm
LUMUT – Seorang lelaki ditahan bersama 21,210 karton rokok pelbagai jenama dianggarkan bernilai RM2.85 juta termasuk cukai di Changkat Jering dekat Taiping petang semalam.
Kejayaan itu hasil maklumat risikan dalam Op Kontraban oleh Unit Risikan Marin, Pasukan Polis Marin (PPM) Wilayah Satu Kampung Acheh di sini
Komander PPM Wilayah Satu, Asisten Komisioner Shamsol Kassim berkata, lelaki tempatan berusia 46 tahun itu ditahan di sebuah rumah di Changkat Jering dalam serbuan kira-kira pukul 6 petang.
Menurut beliau, rumah itu dipercayai menjadi tempat menyimpan rokok putih dan kretek tanpa cukai dipercayai diperolehi dari Pulau Pinang untuk pasaran di Taiping.
“Pemeriksaan dalam rumah tersebut menemui rokok putih John White sebanyak 6,550 karton dan rokok kretek jenama Gudang Garam dan L.A Bold sebanyak 2,710 karton.
“Semua rokok ini ditemui di dalam rumah dan stor dengan anggaran nilai rampasan termasuk cukai berjumlah RM1.25 juta,” katanya dalam satu kenyataan di sini hari ini. – K! ONLINE


Tular video pemancing bagi ikan hisap rokok
Oleh NUR HUDA MUSA

13 November 2021, 9:42 pm
PETALING JAYA – Tindakan sekumpulan pemancing menyumbat sebatang rokok ke mulut seekor ikan menjadi tular dan dikecam pengguna media sosial.
Menerusi video berdurasi 22 saat yang dimuat naik oleh pengguna Facebook, @Pakcik Azroy Azroy memaparkan, beberapa orang individu dipercayai pemancing yang sedang berada di atas bot meletakkan seekor ikan di atas tong berwarna merah.
Lebih kejam, mulut ikan tersebut disumbat dengan sebatang rokok yang dihidupkan dan kedengaran suara perakam tertawa melihat reaksi ikan tersebut yang dilihat seolah-olah menghisap rokok tersebut.
Tinjauan di ruang komen mendapati orang ramai mengecam tindakan individu-individu tersebut yang berlaku kejam terhadap haiwan.
“Kenapa buat macam ikan tu macam tu? Dah lah dia sepatutnya hidup dalam air, letak di atas darat pun dah buat dia sakit. Ingat, kau tu cari rezeki di laut,” kata Briged Mania.
“Bergurau ada batas. Saya tak doakan untuk ditimpa nasib buruk, tapi saya doakan dapat pengajaran hasil dari perbuatan kamu ini,” kata Safwan.

“Arwah ayah aku nelayan, selalu pesan pantang larang ketika di laut. Baca komen katanya yang merakam ini kerja tangkap ikan, hati-hatilah satu hari pasti kena balasan,” kata Shirul. – K! ONLINE


Dr. Malar anggun kali pertama penyampai anugerah popular
Oleh MOHAMMAD SHAHEMY AZMI

13 November 2021, 10:10 pm
PETALING JAYA – Penyampaian anugerah pertama bagi kategori Artis Baharu Wanita dan Lelaki Popular, Anugerah Bintang Popular ke-34 menarik perhatian ramai apabila menampilkan doktor ‘viral’ iaitu Dr. Malar sebagai penyampai anugerah.
Anggun menggayakan busana gaun labuh berona hitam putih, Malar atau nama lengkapnya Malar Santhi Santherasegapan kelihatan sungguh yakin melangkah masuk ke pentas utama selepas dijemput pengacara, Sherry Alhadad.
Penampilan istimewa doktor yang bertugas di bahagian kecemasan di salah sebuah hospital swasta di ibu negara itu menarik perhatian netizen sehingga ada yang bercadang untuk mewujudkan petisyen menghantarnya mewakili Malaysia ke pertandingan ratu cantik, Miss Universe.
“Petisyen untuk menghantar Dr. Malar ke Miss Universe. Dia bijak, cantik dan berpengaruh besar,” kata seorang pengguna Twitter.
Terdahulu, Malar menjadi tular dalam laman sosial kerana kepetahannya berkongsi pelbagai maklumat berkaitan pandemik COVID-19, vaksin dan masalah kesihatan menerusi laman sosial dengan bahasa Melayu yang fasih.
Bagi Artis Baharu Wanita Popular yang diumumkan sebentar tadi menyaksikan kumpulan Dolla menenangi anugerah tersebut. Manakala bagi kategori Artis Baharu Lelaki Popular pula dimenangi oleh penyanyi, Dinie Rashid. – K! ONLINE


Shahrol Shiro turun Melaka berkempen untuk Dira
Oleh MOHAMMAD SHAHEMY AZMI

13 November 2021, 8:05 pm
PETALING JAYA – Pelawak dan juga pelakon yang kini aktif dalam politik, Shahrol Shiro dilihat sempat meluangkan masa bersama sahabatnya, Datuk Dira Abu Zahar yang bakal bertanding dalam Pilihan Raya Negeri (PRN) Melaka pada 20 November ini.
Ujar Shahrol, dia yang kini berada di Melaka sempat mengambil peluang untuk bertemu calon Barisan Nasional bagi kawasan N.25 DUN Rim untuk berkempen.
Perkara itu dikongsikan sendiri oleh Shahrol atau nama sebenarnya Shahrol Azizie Azmi dalam Instagram miliknya.
“Setibanya di Melaka terus berjumpa calon N35 DUN Rim, Datuk Dira Abu Zahar. Perangai gila-gilanya tak pernah berubah tetapi senang didekati.
“Kesimpulannya dia bukan sahaja cantik tapi bijak. Semoga sukses Dira di sana, sentiasa ingat nawaitu (niat) yang selalu awak sebut untuk membantu dan menyelesaikan masalah setempat agar mereka lebih sejahtera,” tulisnya.
Ujarnya lagi, banyak perkara yang disembangkan bersama pelakon filem Kimchi Untuk Awak itu terutamanya soal pembangunan untuk manfaat masyarakat di sana (Melaka) terutama di daerah tempat dia membesar iaitu di Jasin.

Dalam pada itu, Shahrol sempat mengajak penduduk kawasan DUN terlibat untuk memilih Dira sebagai wakil rakyat demi kestabilan dan kemakmuran negeri Melaka.
Terdahulu, Dira menerusi sebuah hantaran di Instagram mengumumkan keputusannya untuk bertanding sebagai wakil rakyat di Rim, Jasin kerana ingin mengikuti jejak langkah Allahyarham bapanya, Datuk Seri Abu Zahar.
Ujar Dira, Rim, Jasin sangat dekat di hati kerana di sanalah dia membesar dan merupakan kampung halamannya sejak kecil lagi. – K! ONLINE


Sindiket arak RM22.2 juta lumpuh, dalang ditangkap
Oleh NORHAYATI YAHAYA

13 November 2021, 7:16 pm
KLANG – Satu sindiket penyeludupan arak berjaya dilumpuhkan dengan merampas 627,510 liter minuman keras berjumlah RM22.2 juta dalam tiga serbuan berasingan di Zon Bebas Pelabuhan Klang (PKFZ) baru-baru ini.
Dalam serbuan bermula 21 September hingga 8 November itu turut menahan seorang lelaki berusia 40-an yang dipercayai dalang sindiket tersebut.
Timbalan Ketua Pengarah Jabatan Kastam Diraja Malaysia (Penguatkuasaan/Pematuhan), Datuk Abdul Wahabi Abdullah berkata, kesemua minuman keras terbabit diimport dari Timur Tengah dan Belgium serta dipercayai dijual untuk pasaran tempatan.
Katanya, kesemua serbuan melibatkan tiga buah kontena dan dua buah gudang termasuk milik syarikat tempatan.
“Pihak ejen didapati mengemukakan permit import yang tidak sepadan dengan kelulusan semasa pengikraran.
“Dalang itu berjaya ditangkap dalam serbuan ketiga dengan siasatan lanjut masih dijalankan pihak kami,” katanya pada sidang akhbar hari ini.

Beliau menegaskan, kes disiasat Akta Kastam 1967, Akta Eksais 1976 dan Akta Zon Bebas 1990. -K!ONLINE


Tular pengantin berkahwin secara ‘separa maya’
Oleh KOSMO!

13 November 2021, 7:30 pm
JAKARTA – Sepasang pengantin menjadi tular di aplikasi TikTok baru-baru ini kerana melangsungkan majlis perkahwinan secara separa maya, lapor laman berita Suara.com.
Menerusi video yang dimuat naik pemilik akaun dengan nama @urfantasyhusband itu, acara perkahwinan yang berlangsung hanya dihadiri oleh pengantin perempuan, manakala gambar pengantin lelaki hanya dipaparkan menerusi sebuah skrin besar.
Kedua-dua mereka bagaimanapun tetap merakam gambar perkahwinan seolah-olah sedang bersanding bersama-sama.
Menerusi ruangan komen, pengantin lelaki dilaporkan tidak dapat hadir ke majlis persandingannya kerana sedang berada di luar negara dan tidak boleh pulang ke Indonesia.
Netizen yang menonton video tersebut kemudian meninggalkan pelbagai komen.
“Adakah ia sah?” tanya seorang netizen.

“Mengapa tidak ditunggu sahaja sehingga pengantin lelakinya pulang? Kelihatan seperti ‘main-main’ pula,” komen netizen lain.
Pemilik video itu kemudiannya menjelaskan bahawa pernikahan itu adalah sah seperti yang boleh dilihat pada satu video akad nikah yang lain.
Menurutnya, pernikahan itu diteruskan kerana mereka tidak pasti bila pengantin lelaki boleh pulang ke Indonesia disebabkan Covid-19. – AGENSI


Hantu ‘The Ring’ di stesen MRT
Oleh KOSMO!

13 November 2021, 5:21 pm
PETALING JAYA – Penampakan seorang wanita berbaju putih berjalan secara perlahan dan menunduk seperti sosok hantu ‘The Ring’ dikesan di Transit Aliran Massa (MRT) stesen Pasar Seni semalam.
Menerusi perkongsian video berdurasi 15 saat oleh @atisahira di aplikasi TikTok semalam, dia bertanyakan kepada orang ramai mengenai wanita yang berkelakuan pelik di tempat awam tersebut.
Wanita itu seakan-akan sedang menjiwai watak seperti berlakon teater, namun tiada sebarang prop atau kru di tempat berkenaan.
Tinjaun Kosmo! di ruangan komen mendapati, orang ramai mula bertanya kepada Rapid KL berkenaan ‘identiti’ wanita tersebut yang menimbulkan rasa seram di kawasan itu.
Sementara itu, pihak Rapid KL menjawab pertanyaan orang ramai di ruangan komen TikTok mengenai kejadian pelik tersebut.
“Kami sudah mengesahkan dan harap orang ramai bertenang kerana ini hanyalah ‘content’ (kandungan) sahaja, ada ‘event’ di Pasar Seni semalam jadi mereka ini ialah ‘Orang-Orang Drum Theatre’,” jelas Rapid KL di ruangan komen.

Walaupun begitu, rata-rata orang ramai masih lagi berasa takut dengan reaksi wanita itu yang berjalan secara menunduk sehingga menyebabkan rambutnya menyentuh lantai.
“Kalau tiba-tiba dia angkat kepala lepas itu lari, sumpah saya akan berlari dan baling telefon pada dia, membayangkan sahaja sudah seram,” kata @Sekenit12.
“Saya rasa itu metafora bagaimana orang yang lalu lalang dekat Pasar Seni di mana mereka berjalan dengan sangat cepat tetapi hati mereka mati,” jelas @Ciknab699.
“Apa benda itu? saya risau kalau orang yang ada masalah jantung dengan ibu-ibu mengandung yang jumpa benda-benda macam ini,” ujar @oreoceluph2o.
Sehingga kini, perkongsian tersebut meraih lebih satu juta tontonan dan 135,500 tanda suka di akaun TikTok miliknya. – K! ONLINE


Wakil rakyat disiasat pukul bekas bini
Oleh ABDUL RAZAK IDRIS

13 November 2021, 7:22 pm
SHAH ALAM – Seorang Ahli Dewan Undangan Negeri (ADUN) disiasat berhubung dakwaan memukul bekas isterinya.
Perkara itu disahkan Ketua Polis Daerah Kuala Langat, Superintendan Ahmad Ridhwan Mohd. Nor @Salleh susulan laporan dibuat oleh bekas isteri ADUN tersebut pada bulan lalu.
“Saya mengesahkan pihak kami telah menerima laporan tersebut dan siasatan lanjut sedang dijalankan,” katanya ringkas ketika dihubungi hari ini.
Difahamkan insiden tersebut berlaku pukul 11 malam, 21 Ogos lalu di rumah mereka di Banting di sini ketika kedua-duanya masih pasangan suami isteri.
Kedua-dua mereka dilaporkan sah bercerai di Mahkamah Rendah Syariah Kuala Langat, Khamis lalu. -K!ONLINE


Rampas bahan pembuatan ketenteraan bernilai RM3.2juta
Oleh NORHAYATI YAHAYA

13 November 2021, 6:46 pm
KLANG – Cubaan membawa masuk aloi ‘Titanium Forgings’ bernilai RM3.2juta bagi pembuatan peralatan ketenteraan tanpa permit berjaya dipatahkan di hadapan sebuah gudang di Pelabuhan Barat, di sini, baru-baru ini.
Serbuan pukul 12 tengah hari pada 27 Oktober itu dilakukan Jabatan Kastam Diraja Malaysia (JKDM) itu merampas kesemua aloi itu yang beratnya mencecah 25 tan metrik.
Timbalan Ketua Pengarah JKDM (Penguatkuasaan/Pematuhan), Datuk Abdul Wahabi Abdullah berkata, hasil pemeriksaan yang diikrarkan dalam Bill of Lading tidak memiliki permit daripada pihak berkuasa iaitu Lembaga Perlesenan Tenaga Atom (AELB) dan Kementerian Perdagangan Antarabangsa dan Industri (MITI).
Katanya, Titanium Forgings disyaki boleh digunakan untuk pembuatan bahagian atau komponen bagi peralatan ketenteraan atau weapon of mass destruction (WMD).
Difahamkan ini termasuk bagi jet pejuang dan bom nuklear.
“Serbuan itu bersama agensi lain iaitu Institut Penyelidikan Sains dan Teknologi Pertahanan (STRIDE), AELB dan Sektretariat Perdagangan Strategik MITI itu merampas 25, 067 kilogram.

“Kita turut menahan ejen perkapalan selepas didapati gagal mengemukakan Borang Kastam 5 bagi tujuan ‘transshipment’ dari negara asal,” katanya pada sidang akhbar hari ini.-K! ONLINE.


Anggota APM selamatkan penyu sesat
Oleh ZAKKINA WATI AHMAD TARMIZI

13 November 2021, 5:00 pm
PORT DICKSON- Seekor penyu jenis agar seberat 50 kilogram yang berusia tujuh hingga 10 tahun  berjaya ditemukan sesat di Stesen Janakuasa Tuanku Jaafar, di sini hari ini.
Pegawai Pertahanan Awam Daerah Port Dickson, Kapten (PA) Mohamad Azri Abu Hassan berkata, pihaknya menerima panggilan awam pada pukul 11.56 pagi tadi yang memaklumkan terdapat seekor penyu sesat yang ditemukan di kawasan berkenaan.
“Pusat Kawalan Operasi Port Dickson menerima maklumat daripada orang awam terdapat satu kes penyu sesat dan anggota kami bergerak ke Stesen Janakuasa Tuanku Jaafar Port Dickson pada 11.58 pagi tadi.
“Setibanya anggota di lokasi pada pukul 12.20 tengah hari, mereka mendapati terdapat seekor penyu yang sesat berdekatan kawasan janakuasa berkenaan dan anggota berjaya mengangkat penyu berkenaan pada pada pukul 1.18 petang tadi,” katanya dalam kenyataan hari ini. -K! ONLINE


Lelaki sawan dan meracau selepas otak dimakan cacing pita
Oleh KOSMO!

13 November 2021, 7:00 pm
BOSTON, MASSACHUSETTS – Seorang lelaki yang kelihatan sihat dilaporkan berada dalam keadaan menggigil dan meracau secara tiba-tiba selepas seekor cacing pita mula memakan otaknya, lapor akhbar Daily Star semalam.
Lelaki berusia 38 tahun itu terjatuh dari katil dan mengalami sawan teruk sebelum dikejarkan ke Hospital Besar Massachusetts.
Menurut laporan Ars Technica, semasa ketibaannya di hospital, doktor mendapati bahawa lelaki berkenaan mengalami sawan tonik-klonik selama dua minit yang menyebabkan dia tidak sedarkan diri.
Dia bagaimanapun tidak mempunyai sejarah sawan atau sebarang gangguan kardiovaskular, pernafasan, gastrousus, genitouriner atau neurologi.
Satu-satunya punca yang boleh dikaitkan daripada hasil diagnosis adalah dia telah berhijrah ke Boston dari kawasan luar bandar Guatemala kira-kira 20 tahun sebelumnya.
Kajian yang dipetik daripada Pusat Kawalan dan Pencegahan Penyakit (CDC) menyatakan bahawa penyakit yang berkaitan dengan cacing pita babi dari Afrika, Asia dan Amerika Latin termasuk Guatemala akan menyebabkan sawan dan boleh mengakibatkan kematian.

Apabila doktor melakukan imbasan tomografi berkomputer (CT) di kepalanya, lelaki itu didapati mengalami neurocysticercosis. Ini bermakna cyst larva daripada cacing pita babi itu telah bergerak ke beberapa bahagian otaknya beberapa tahun lalu.
Kebiasaannya, cacing itu akan membenamkan diri ke dalam otot perumah, atau dalam kes ini pada otak lelaki tersebut. – Agensi


Tiga kluster baharu dikenal pasti
Oleh SITI A'ISYAH SUKAIMI

13 November 2021, 6:30 pm
PUTRAJAYA – Tiga lagi kluster baharu dikenal pasti hari ini dengan jumlah keseluruhan kluster masih aktif sebanyak 278 kluster.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 5,809 kes jangkitan baharu dilaporkan termasuk 27 kes import, menjadikan jumlah kes positif Covid-19 sebanyak 2,541,147 kes.
“Daripada jumlah kes hari ini, sebanyak 102 kes (1.8 peratus) kategori tiga, empat dan lima serta 5,707 kes (98.2 peratus) kategori satu dan dua.
“Terdapat 4,712 kes sembuh dengan jumlah keseluruhan kes sembuh daripada Covid-19 sebanyak 2,446,197 kes,” katanya dalam satu kenyataan di sini hari ini.
Ujarnya lagi, sebanyak 527 kes sedang dirawat di Unit Rawatan Rapi dan 277 kes memerlukan bantuan pernafasan. -K! ONLINE


Masjidil Haram dibersihkan 10 kali sehari
Oleh KOSMO!

13 November 2021, 6:06 pm
RIYADH – Kerja-kerja pembasmian kuman dan pensterilan di Masjidil Haram dijalankan 10 kali sehari bagi memastikan jemaah haji dan pengunjung dapat beribadah dalam keadaan yang selamat, lapor akhbar Arab News semalam.
Menurut laporan, seramai 4,000 pekerja lelaki dan wanita diarah menjalankan operasi pembersihan yang diawasi oleh 200 pekerja kanan.
Sepanjang bulan lalu mengikut kalendar Islam, 300 operasi mencuci dan membasmi kuman telah dijalankan di Masjidil Haram termasuk di sekitarnya yang menggunakan 2.4 juta liter produk pembasmi dan pembersihan kuman berkualiti tinggi.
Masjid suci itu turut diharumkan dengan 45,000 liter pewangi dan 100 alat penyembur wangian yang dipasang di dalamnya.
Selain itu, sebanyak 500 peralatan digunakan semasa operasi pembersihan dan setiap operasi mengambil masa 25 minit untuk memastikan jemaah tidak diganggu. – Agensi


UFO menyerupai ikan dipercayai kapal angkasa makhluk asing
Oleh KOSMO!

13 November 2021, 6:30 pm
FLORIDA KEYS, FLORIDA – Sebuah objek terbang tidak dikenali (UFO) yang menyerupai seekor ikan dikesan di langit kepulauan Florida Keys, Amerika Syarikat serta mengelirukan pemburu makhluk asing, lapor akhbar Daily Star semalam.
Kumpulan tersebut yakin bahawa objek yang digelar ‘flying fish’ itu merupakan sebuah kapal angkasa milik makhluk asing.
Seorang pakar makhluk asing dari laman UFOsightingsdaily.com, Scott Waring memuat naik imej ‘ikan terbang’ tersebut dan mendakwa ia merupakan saiz sebuah bas di kawasan bandar.
“Satu perkara yang saya sedari daripada kajian sejak beberapa puluh tahun lalu adalah, banyak struktur makhluk asing di bulan dan planet malah UFO kadangkala menyerupai makhluk dari alam semula jadi.
“Namun, UFO ini merupakan yang pertama seumpamanya yang saya lihat dalam tempoh lebih 30 tahun,” katanya.
Waring berkata, objek yang dikesan itu mempunyai dua mata gelap dan sirip di bahagian atas dan bawah badannya, serta satu sirip nipis dan kecil di bahagian belakang.

“Ia sudah tentu datang dari pangkalan dasar laut di kawasan itu,” katanya.
Walaupun ‘kelibat makhluk asing’ sering dilaporkan di Florida, sehingga kini, tiada bukti kukuh ditemui yang mengesahkan bahawa dakwaan kapal angkasa yang dilihat adalah benar. – AGENSI


Cameron Highlands sesak walaupun hari biasa
Oleh KOSMO!

13 November 2021, 3:00 pm
PETALING JAYA – Seorang pemuda berkongsi situasi di Cameron Highlands yang sesak dipenuhi orang ramai yang memilih kawasan tersebut sebagai destinasi percutian mendapat perhatian orang ramai.
Menerusi perkongsian oleh @kamarulafiquez di laman sosial Twitter semalam, dia berkongsi keadaan jalan di Cameron Highlands yang sesak sehingga memakan masa berjam-jam untuk tiba ke destinasi yang lain.
“Siapa yang mempunyai hasrat nak makan angin di Cameron Highlands, batalkan niat siap-siap sebab saya pergi dari hari Selasa sampai Jumaat jalan memang tengah sesak.
“Saya dalam perjalanan untuk balik ke Kedah, dari 1.30 petang sampai 4.30 petang masih di Cameron Highlands, jalan memang tengah sesak dekat Cameron Highland,” tulis pengendali akaun Twitter menerusi ruangan kapsyen gambar hantaran tersebut semalam.
Tambahnya lagi, dia keluar dari tempat penginapan waktu tengahari tetapi keadaan di Cameron Highlands menyebabkan beliau tiba ke destinasi yang dituju pada sebelah malam.
“Pukul 1.30 petang keluar hotel, pukul 6.00 petang baru saya sampai Simpang Pulai, itu pun saya rehat untuk buang air dan solat, pukul 9.50 malam baru sampai Kedah. Saya nasihatkan orang ramai kalau nak bercuti di Cameron Highlands sila lupakan walaupun hari minggu,” ujarnya.

Susulan perkongsian itu, rata-rata pengguna media sosial juga berkongsi kisah malang mereka yang tersangkut di Cameron Highlands dan ada juga yang menasihati orang ramai agar terus mematuhi SOP.
“Benar, semalam pun rancang nak naik awal pagi, gerak dari Melaka pukul 3.00 pagi tapi pukul 8.00 pagi sampai Cameron Highlands pun dah banyak kereta, tadi keluar hotel pukul 1.30 petang, pukul 4.00 lebih baru sampai Tapah,” kata @Helloa.
“Memang jalan tengah sesak, bulan lepas pergi pun sepatutnya perjalanan itu makan masa 15 minit sahaja je, tapi sebab jalan ‘jammed’ tak tahu punca sebab apa jadi satu jam lebih dekat jalan itu,” jelas @Blackyjez.
“Bukan nak takutkan orang ramai, baru-baru ini ramai yang balik bercuti dari Cameron Highlands kebanyakkannya positif Covid-19 jadi ramai yang bergejala balik dari sana,” ujar @Hannahdania.
Terdahulu Kosmo! pernah melaporkan tentang risiko tinggi untuk mendapat Covid-19 di Cameron Highlands kerana kawasan itu menjadi tumpuan orang ramai. – K! ONLINE


104,517 permohonan diterima JPN di bawah program MEKAR
Oleh MOHAMAD HAFIZI BIN MOHD SAID

13 November 2021, 3:55 pm
KUALA KANGSAR- Sebanyak 104,517 permohonan urusan kad pengenalan, sijil kelahiran dan kematian diterima Jabatan Pendaftaran Negara (JPN) menerusi Program Menyemai Kasih Rakyat (Mekar)
sejak 2017.
Ketua Pengarah JPN, Datuk Ruslin Jusoh berkata, program berkenaan telah mencapai matlamatnya dalam membantu golongan sasaran.
Menurut beliau, ia bukan sahaja memberi tumpuan membantu individu yang tinggal di kawasan pedalaman malah juga mereka yang tidak berkeupayaan seperti sakit terlantar untuk hadir ke pejabat JPN berhampiran.
“Sejak 2017 sehingga kini kita telah melaksanakan sebanyak 4,116 program Mekar seluruh negara merangkumi urusan permohonan dan gantian kad pengenalan, sijil kelahiran serta kematian.
“Melalui program ini warga JPN turun padang bertemu pelanggan yang memerlukan perkhidmatan,” katanya kepada pemberita selepas hadir ke Program Mekar dan Penyerahan Kad Pengenalan (MyKad) di Bukit Chandan di sini hari ini. -K! ONLINE


Ribut petir: 10 negeri diberi amaran
Oleh ALWANI ZAFIRAH

13 November 2021, 3:19 pm
PETALING JAYA – Penduduk di 10 negeri terlibat dinasihatkan untuk terus berhati-hati dan mengambil langkah berjaga-jaga ekoran amaran ribut petir pada petang ini.
Jabatan Meteorologi (MetMalaysia) berkata, amaran ribut petir di Perlis, Kedah, Pulau Pinang, Perak, Kelantan, Terengganu, Pahang, Johor, Sarawak dan Sabah dijangka berlaku sehingga pukul 5 petang hari ini.
“Kesemua kawasan di Perlis dan Pulau Pinang bakal mengalami cuaca buruk berserta ribut petir petang ini manakala di Kedah melibatkan kawasan Langkawi, Kubang Pasu, Kota Setar, Yan, Kuala Muda, Kulim dan Bandar Baharu.
“Di Perak, kawasan terlibat ialah Kerian, Larut Matang Dan Selama, Manjung, Perak Tengah dan Bagan Datuk,” katanya di sini hari ini.
Bagi kawasan Pantai Timur pula, ramalan yang sama dijangka berlaku di Pasir Mas dan Tanah Merah di Kelantan, manakala di Terengganu melibatkan kawasan Setiu, Kuala Nerus dan Kuala Terengganu.
Selain itu, di Pahang, kawasan yang dijangka terlibat ialah Lipis, Jerantut, Temerloh dan Maran.

Sementara itu, di Sarawak melibatkan kawasan Miri (Subis, Miri dan Marudi) dan Limbang (Limbang) serta di Sabah kawasan yang dijangka berlaku ialah Pendalaman (Kuala Penyu, Beaufort dan Tambunan), Pantai Barat (Penampang, Kota Kinabalu, Tuaran, Ranau dan Kota Belud), Tawau (Tawau, Kunak dan Semporna), Sandakan (Telupid, Beluran dan Sandakan) dan Kudat (Kota Marudu). – K! ONLINE


Pemandu rempuh budak dipercayai tiada permit van sekolah
Oleh ISKANDAR SHAH MOHAMED

13 November 2021, 4:29 pm
SHAH ALAM – Pemandu yang terlibat merempuh kanak-kanak perempuan berusia tujuh tahun di Taman Dahlia, Bandar Baru Salak Tinggi, Sepang dekat sini semalam dipercayai tidak mempunyai permit van sekolah.
Ketua Jabatan Siasatan dan Penguatkuasaan Trafik (JSPT) Selangor, Superintendan Azman Shari’at berkata, pihaknya turut memantau kes berkenaan bersama Ibu Pejabat Polis Daerah (IPD) Sepang.
“Ia berikutan kenderaan berkenaan berwarna putih dan bukannya kuning seperti yang sudah ditetapkan.
“Selain itu, van tersebut tidak tertera perkataan van sekolah sekali gus dipercayai tidak mempunyai permit yang dibenarkan,” katanya ketika dihubungi hari ini.
Sehubungan itu, beliau menasihatkan semua pemandu van sekolah supaya mematuhi peraturan ditetapkan dengan memiliki permit yang sah.
“Selain itu, ibu bapa dinasihatkan memilih perkhidmatan van sekolah berdaftar dengan mengambil kira faktor keselamatan anak-anak mereka,” katanya.

Kosmo! Online terdahulu melaporkan pemandu van berusia 31 tahun yang terbabit merempuh kanak-kanak perempuan berusia tujuh tahun di sini tengah hari semalam dibebaskan dengan jaminan polis hari ini. -K!ONLINE


Kerja tanpa henti, Zizi Kirana masuk hospital
13 November 2021, 4:50 pm
PETALING JAYA – Penyanyi Zizi Kirana terpaksa menarik diri daripada mengadakan persembahan pada malam kemuncak Anugerah Bintang Popular Berita Harian ke-34 (ABPBH34) malam ini kerana dimasukkan ke hospital sejak Rabu lalu.
Menurut pengurusnya, Farahrizan Razak, Zizi atau nama sebenarnya Nur Fazelah @ Zizie Mad Tahil dimasukkan ke sebuah hospital swasta selepas mengadu sakit perut kerana bekerja tanpa henti sejak penggiat seni dibenarkan kembali aktif dua bulan lalu.
Malah sejak mendirikan rumah tangga pada 19 September lalu, penyanyi lagu Eh! itu tidak mengambil cuti dan terus menyambung kerja tanpa henti.
“Zizi bekerja tanpa henti selepas sektor industri kreatif aktif semula sejak 9 September lalu. Sehari selepas mendirikan rumah tangga pun, dia terus sambung kerja.
“Selasa lalu, dia ada maklumkan tak sihat dan sakit perut. Saya dapat tahu dia kemudian ke hospital pada hari itu untuk buat pemeriksaan lanjut sebelum dimasukkan ke wad,” katanya.
Menurut Farah, dia juga tidak mengetahui punca sebenar isteri kepada pelakon Yusuf Bahrin itu dimasukkan ke hospital.

“Berdasarkan apa yang kami sembang, dia memang penat sebab kerja tanpa henti. Tapi kalau ada penyakit lain didiagnosis doktor, saya tak tahu.
“Kelmarin, dia sempat hantar mesej dalam WhatsApp, beritahu yang dia risau dan rasa ralat tak boleh buat persembahan sekali gus menyusahkan penganjur ABPBH,” katanya lagi.
Pada malam kemuncak ABPBH34 yang akan bersiaran secara langsung pukul 9 malam ini, Zizi sepatutnya mengadakan persembahan bersama idolanya, penyanyi Fauziah Latiff.
Bagaimanapun, penarikan dirinya pada saat akhir digantikan oleh penyanyi Wani Kayrie. – K! ONLINE


Harga ayam dijangka turun selepas sempadan dibuka
Oleh TOREK SULONG

13 November 2021, 4:54 pm
PASIR PUTEH – Harga ayam proses dijangka turun apabila kemasukan bahan mentah berjalan lancar selepas sempadan beberapa negara pengeluar dibuka tidak lama lagi.
Timbalan Menteri Pertanian dan Industri Makanan II, Dr. Nik Muhammad Zawawi Salleh berkata, kebanyakan penternak ayam di negara ini bergantung kepada bahan mentah iaitu bijian jagung yang dihasilkan dari negara luar.
Menurutnya, ekoran sempadan negara masih ditutup, kemasukan bahan mentah dan pengangkutan sukar untuk masuk membawa barangan keperlua
n untuk ayam-ayam yang diternak.
“Kita jangkakan harga ayam akan turun apabila kemasukan bahan mentah berjalan lancar selepas sempadan negara pengeluar turut dibuka tidak lama lagi.
“Kerajaan meneliti perkembangan ini dan telah mengambil langkah drastik. Kita minta pengusaha dan penternak ayam terus bertahan untuk memasti bekalan makanan ayam mencukupi bagi keperluan negara,” katanya.

Beliau berkata demikian pada sidang akhbar selepas menyampaikan bantuan Kementerian Pertanian dan Industri Makanan (MAFI) Prihatin kepada 70 pemandu teksi di Stesen Teksi Tok Janggut di sini hari ini. -K! ONLINE


Kontraktor, isteri dikurung, trak pikap dilarikan
Oleh ROHANA MOHD. NAWI

13 November 2021, 4:15 pm
KOTA BHARU – Seorang kontraktor dan isteri berdepan detik cemas apabila dikurung selepas banglo mereka di Kampung Peringat di sini dipecah masuk penjenayah semalam.
Kejadian disedari oleh Mohamed Deraman, 65, dan isterinya, Karimah Kari, 45, pada pukul 6.30 pagi semasa bangun tidur.
Menurut Mohamed, isterinya menyedari dua buah telefon dan beg tangan di dalam bilik hilang sebelum mendapati sebuah trak pikap jenis Ford Ranger miliknya juga lesap.
Kenderaan pacuan empat roda jenis Ford Ranger milik Mohamed yang hilang dibawa lari penjenayah semalam.
“Penjenayah membawa lari kunci rumah yang berada di ruang bawah sehingga menyebabkan saya dan isteri terkurung.
“Suspek yang mengumpil tingkap belakang turut melarikan wang tunai RM2,000 serta barangan kemas bernilai RM8,000,” katanya ketika ditemui Kosmo! semalam.
Menurut Mohamed, dia terpaksa meminta bantuan rakannya untuk memotong mangga yang dipasang oleh penjenayah pada pintu pagar.

Dalam kejadian itu, mangsa mengalami kerugian RM70,000 termasuk trak pikap yang dibelinya pada harga RM60,000 beberapa tahun lalu. -K! ONLINE


Adam Shahz berang, produksi minta pelakon tak ‘berkokok’
Oleh HARYATI KARIM

13 November 2021, 3:30 pm
PETALING JAYA – Pelakon Adam Shahz naik berang dan kecewa apabila mengetahui tindakan tidak bertanggungjawab sebuah produksi yang masih meneruskan penggambaran meskipun separuh daripada bilangan kru dan pelakon telah disahkan positif virus Covid-19.
Lebih mengecewakan kata Adam atau nama lengkapnya, Nor Shah Azli Abdol Ghani, produksi tersebut turut memberi amaran kepada pelakon dan kru supaya tidak mendedahkan maklumat tersebut.
“Sudah separuh team positif tapi masih teruskan shoot (penggambaran) ye. Siap warning (beri amaran), artis dan kru jangan berkokok!,” tulis Adam di akaun Facebook miliknya semalam.
Tanpa menyebut nama mana-mana pihak, pelakon berusia 40 tahun itu berkata, tindakan produksi berkenaan secara tidak langsung akan memberi kesan negatif kepada industri seni yang baharu hendak bernafas kembali.
“Saya sendiri sudah lima bulan tidak bekerja kerana pelaksanaan Perintah Kawalan Pergerakan (PKP), jadi apabila industri seni dibenarkan kembali bekerja janganlah kita rosakkan peluang tersebut.
“Sebelum ini ketika tidak dibenarkan bekerja, masing-masing sibuk menjerit mahu industri seni dibuka semula. Selepas dibuka dan dibenarkan bekerja ikutlah segala prosedur operasi standard (SOP) yang telah ditetapkan.

“Bukan untuk produksi sahaja, tetapi kita semua. Andai dijangkiti yang menjadi taruhan adalah nyawa kita sendiri. Jika industri seni ditutup semula kerana segelintir pihak tidak bertanggungjawab kesannya cukup besar, jadi tolonglah jaga SOP,” kata Adam ketika dihubungi Kosmo! sebentar tadi.
Meskipun tidak terlibat dalam produksi terbabit, Adam berasa terpanggil untuk bersuara selepas rakan pelakon dan kru diugut untuk tidak menghebohkan isu tersebut.
Malah, Adam turut mempunyai bukti rakaman suara pihak produksi yang mahu meneruskan penggambaran seperti biasa.
“Saya ada bukti rakaman suara daripada rakan yang dikenali. Pihak produksi berkenaan memberi arahan untuk meneruskan penggambaran selain membuat ugutan kepada pelakon dan kru yang terlibat.
“Saya difahamkan mereka yang sudah dijangkiti memang telah dikuarantin, tetapi yang menjadi kontak rapat diminta terus bekerja sedangkan mereka berasa takut untuk memasuki ke set penggambaran,” ujar Adam.
Tambah pelakon yang mula popular menerusi drama Juvana itu, dia tidak gentar untuk bersuara tentang isu berkenaan kerana sedar akan tanggungjawab selaku anak seni.
Malah, bersyukur kerana semua produksi yang menggunakan khidmatnya sebagai pelakon cukup mematuhi SOP.
“Saya tidak kisah andai selepas ini produksi takut hendak ambil saya berlakon kerana terlalu lantang, sebab semua produksi yang saya bekerja mengikut SOP yang ditetapkan. Tiada sebarang masalah.
“Sebagai pelakon dan kru kita perlu berada dalam keadaan selamat ketika bekerja,” ujarnya yang baharu sahaja menamatkan penggambaran drama bersiri berjudul Sewa untuk siaran RTM.
Justeru, Adam berharap pihak berkuasa seperti Kementerian Kesihatan Malaysia (KKM) dan Perbadanan Kemajuan Filem Nasional (Finas) mengambil tindakan yang sewajarnya terhadap produksi tersebut.
“Saya berharap pihak berkuasa mengambil tindakan terhadap produksi tidak bertanggungjawab itu. Saya tidak mahu kerana segelintir yang bersikap demikian, seluruh industri seni akan menerima kesannya,” ujarnya lagi. – K! ONLINE


Mangsa maut dirempuh van pernah kongsi mahu pergi ‘jauh’
Oleh MOHD. HUSNI MOHD. NOOR

13 November 2021, 3:12 pm
SEPANG – “Arwah pernah berkongsi mahu pergi jauh meninggalkan keluarga,” kata Mahani Hamid, 68, nenek kepada Nur Alisha Safiya Mohd. Azlin, 7, kanak-kanak perempuan yang maut dirempuh van sekolah, tengah hari semalam.
Mahani berkata, dia tidak menyangka kata-kata arwah itu menjadi petanda bahawa arwah akan pergi meninggalkannya sekeluarga.
“Saya dimaklumkan oleh menantu bahawa arwah pernah maklumkan mahu pergi jauh meninggalkan keluarga,” katanya ketika ditemui di kediaman keluarga arwah di Taman Intan Baiduri, Labu Lanjut, Salak Tinggi hari ini.
Katanya, arwah bersama keluarga sempat pulang ke rumahnya di Felda Keratong 5, Bandar Tun Razak, Pahang pada minggu lalu.
Menurutnya, ketika itu, semua lima anaknya bersama cucu berkumpul di kampung sambil menziarah suaminya, Saad Hashim, 70, yang menghidap kencing manis sejak 10 tahun lalu.
“Ketika di kampung, Nur Alisha Safiya cukup ceria sedangkan dia seorang yang pemalu serta pendiam sebelum ini.

“Malah, pada malam pertama di kampung, arwah tidak tidur hingga pagi dan menghabiskan masa bermain bersama sepupu-sepupunya.
“Saya perasan ketika mahu pulang, arwah memeluk saya dengan lama, berbeza sebelum ini,” katanya. – K! ONLINE


Rampas lebih 15 tan susu kambing
Oleh NORHAYATI YAHAYA

13 November 2021, 4:26 pm
KLANG – Cubaan sebuah syarikat tempatan membawa masuk lebih 15 tan susu kambing bernilai RM752,302.64 tanpa permit import yang sah gagal selepas dirampas di pintu masuk Pelabuhan Barat di sini, kelmarin.
Kontena itu ditahan pukul 10.30 pagi.
Jabatan Perkhidmatan Kuarantin dan Pemeriksaan Malaysia (Maqis) Selangor berkata, kejayaan itu merupakan hasil rutin pemeriksaan pihaknya terhadap kontena termasuk dari New Zealand tersebut.
Katanya, hasil pemeriksaan kesemua barang dagangan seberat 15,057.4 kilogram (kg) tidak mempunyai permit import sah dikeluarkan Maqis.
Kes disiasat di bawah Seksyen 11(1), Akta Perkhidmatan Kuarantin dan Pemeriksaan Malaysia 2011 [Akta 728].
Maqis Selangor menegaskan, tindakan penguatkuasaaan akan terus diperluaskan di semua pintu masuk negara bagi memantau dan memeriksa setiap keluaran pertanian.

“Ini bagi memastikan tumbuhan, haiwan, karkas, ikan, keluaran pertanian dan mikroorganisma yang diimport ke negara ini bebas ancaman perosak, penyakit dan bahan cemar mematuhi syarat dan peraturan yang telah ditetapkan,” ujarnya. -K!ONLINE


Penyamun kereta mewah masuk perangkap polis
Oleh SAFINA RAMLI

13 November 2021, 2:52 pm
GEORGE TOWN – Polis menumpaskan satu kumpulan penyamun bersenjata yang melarikan kereta mewah di negeri ini berikutan penahanan empat suspek dalam beberapa siri serbuan di negeri jiran pada Oktober lalu sehingga kelmarin.
Ketua Jabatan Siasatan Jenayah Pulau Pinang, Senior Asisten Komisioner Rahimi Mohd. Ra’ais berkata, menerusi risikan dan maklumat awam, suspek berusia di antara 22 hingga 26 tahun itu ditahan pihaknya di sekitar Kulim dan Sungai Petani, Kedah serta di Teluk Intan, Perak.
Katanya, suspek disyaki melarikan dua buah kereta jenis Mercedes Benz dari pusat servis di Jalan Pengkalan Bukit Tengah, Bukit Mertajam dekat sini pada 21 Oktober lalu dengan bersenjatakan parang.
Menurutnya, kedua-dua buah kereta yang dilarikan oleh mereka sebelum ini juga berjaya ditemui semula di Serdang, Kuala Lumpur dan di Teluk Intan.
“Salah seorang suspek didapati positif dadah jenis methamphetamine selain kesemua mereka didapati mempunyai beberapa rekod lampau membabitkan kes jenayah dan dadah.
“Salah seorang suspek juga didapati telah melanggar sebuah kereta pasukan (polis) ketika cubaan melarikan diri daripada ditangkap di Teluk Intan,” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.

Kes itu disiasat mengikut Seksyen 393, Seksyen 379a dan Seksyen 307 Kanun Keseksaan- K! ONLINE


United ada peluang pikat Rodgers
Oleh KOSMO!

13 November 2021, 1:30 pm
MANCHESTER – Kelab gergasi England, Manchester United dilaporkan percaya mampu untuk mendapatkan khidmat Pengurus Leicester City, Brendan Rodgers dengan menggunakan kelebihan klausa dalam kontrak pengurus berkenaan.
The Red Devils ketika ini sedang membuat pertimbangan untuk mendapatkan calon yang benar-benar sesuai mengemudi pasukan itu sebelum membuat keputusan untuk memecat pengurus semasa, Ole Gunnar Solskjaer yang berdepan tekanan ketika ini.
Pengurus dari Norway itu memasuki tahun ketiganya di Old Trafford tetapi prestasi pasukan yang diharap mampu menamatkan penantian meraih gelaran semakin kabur selepas prestasi merudum musim ini.
Dalam kontrak yang ditandatangani oleh Rodgers bersama Leicester, mana-mana pasukan yang beraksi dalam saingan Liga Juara-Juara (UCL) boleh menwarkan kontrak kepada beliau tanpa dapat dihalang oleh pihak pengurus The Foxes.
Situasi itu membolehkan United yang masih beraksi di UCL untuk pergi mendapatkan Rodgers sekiranya mereka sudah hilang sabar dengan Solskjaer yang dilihat berdepan kesukaran untuk memacu kejayaan.
Biarpun sebelum ini Solskjaer masih mendapat sokongan daripada pihak teratas kelab berkenaan, nasib pengendali itu mungkin akan berubah menjadi buruk jika gagal mengubah situasi dalam tempoh terdekat untuk membawa United kembali ke kelompok empat pasukan teratas.

United tewas enam daripada 12 perlawanan terakhir mereka termasuk diaibkan oleh Liverpool 0-5 dan tewas kepada Manchester City 0-2 pada aksi yang berlangsung di Old Trafford sebelum ini.
Biarpun berjaya mendapatkan khidmat Cristiano Ronaldi, Raphael Varane dan Jadon Sancho pada jendela perpindahan lalu, Solskjaer gagal mencari ramuan terbaik untuk menjulang United. – AGENSI


Pemandu van rempuh kanak-kanak dibebaskan dengan jaminan polis
Oleh MOHD. HUSNI MOHD. NOOR

13 November 2021, 2:13 pm
SEPANG – Pemandu van yang terbabit merempuh kanak-kanak perempuan berusia tujuh tahun di sini tengah hari semalam dibebaskan dengan jaminan polis hari ini.
Perkara itu disahkan Timbalan Ketua Polis Daerah Sepang, Superintendan Md Noor Aehwan Mohammad ketika dihubungi hari ini.
Md. Noor berkata, pemandu van wanita berusia 31 tahun itu terlebih dahulu ditahan polis semalam untuk diambil keterangan.
“Pemandu van berkenaan telah diambil keterangan dan telah dibebaskan dengan jaminan polis hari ini.
“Siasatan lanjut masih dijalankan dan satu kertas siasatan telah dibuka berhubung kejadian itu,” katanya.
Berita berkaitan: Langgar mati budak sekolah, pemandu van ditahan

Katanya, siasatan juga mendapati, pemandu van itu mempunyai lesen memandu yang sah dan van itu turut dilengkapi cukai jalan.
Dalam kejadian kira-kira 12.10 tengah hari itu, mangsa dikenali sebagai Nur Alisha Safiya Mohd Azlin maut selepas dirempuh van dinaikinya dalam kejadian di hadapan sebuah tadika di Taman Dahlia, Bandar Baru Salak Tinggi (BBST) di sini.
Siasatan mendapati mangsa dikatakan turun dari van berkenaan dan berjalan di hadapan van sebelum dirempuh. – K! ONLINE


Paris Hilton akhirnya berkahwin, miliki suami
Oleh MOHAMMAD SHAHEMY AZMI

13 November 2021, 1:22 pm
LOS ANGELES – Selebriti yang juga sosialit terkenal dunia, Paris Hilton akhirnya bergelar isteri pada usia 40 tahun selepas berkahwin dengan kekasihnya, Carter Reum dalam satu majlis yang diadakan di estet peribadi miliknya di Bel Air, California, Amerika Syarikat pada 11 November lalu.
Selepas bergelar isteri, Hilton mengakui berasa sangat bahagia dan berasakan dirinya seperti seorang puteri dalam cerita dongeng.
“Saya akhirnya menjadi seorang isteri dan mempunyai ‘putera’ dan dicium seorang ‘putera’ yang sangat disayangi. Inilah kebahagiaan yang saya impikan sejak kecil lagi,” katanya
Pada hari bahagianya itu, Hilton memilih untuk menggayakan gaun pengantin serba putih dengan hiasan renda klasik sentuhan pereka fesyen terkenal, Oscar de La Renta dan disolek oleh jurusolek Steven Tabimba serta Eduardo Ponce.
Malam sebelum berlangsungnya majlis perkahwinan mereka, Hilton sempat merakam sebuah video mempamerkan kegembiraan dan kebahagiaan bersama Reum.
Ujar usahawan dan juga penulis berusia 40 tahun itu, dia turut merasakan bahawa dirinya seolah-olah berada dalam cerita dongeng ketika berkahwin dengan Hilton.

“Perkahwinan saya ibarat cerita dongeng apabila memperisterikannya (Hilton),” ujar Reum.
Ujar Hilton, dia sangat mencintai suaminya dan menganggap lelaki itu sebagai seorang yang romantik dan bersikap budiman.
“Dia (suami) seorang yang romantik, baik budi, kacak, penyayang, bijak dan sangat sempurna di mata saya.
“Saya sangat percaya perkahwinan ini telah ditentukan dan berharap akan kekal ke akhir hayat bersamanya,” kata Hilton.
Sekadar info, Hilton dan Reum telah mengenali antara satu sama lain sejak 15 tahun lalu. Namun mereka hanya menjalinkan hubungan cinta sejak 2019 sebelum mengikat tali pertunangan sejak Februari lalu. – K! ONLINE


Kejayaan vaksinasi bukti kerajaan konsisten bendung Covid-19
13 November 2021, 2:47 pm
KUALA LUMPUR – Pencapaian Program Imunisasi Covid-19 Kebangsaan (PICK) membuktikan usaha kerajaan untuk membendung penularan pandemik Covid-19 mula membuahkan hasil.
Perdana Menteri, Datuk Seri Ismail Sabri Yaakob berkata, kejayaan itu dipacu hasil berkat kerjasama semua pihak dan pelaksanaan strategi yang berkesan.
“PICK yang hingga kini berjaya memberi vaksin kepada lebih 95 peratus populasi dewasa dan lebih 66 peratus populasi remaja setakat 2 November lalu.
“Pencapaian ini merupakan game changer (pencetus perubahan) yang menjadi pemangkin kepada usaha pemulihan ekonomi dengan pembukaan semula sektor ekonomi dan sosial termasuk pergerakan merentas negeri,” ujarnya ketika berucap pada Istiadat Sambutan Ulang Tahun Hari Keputeraan Rasmi Seri Paduka Baginda Yang di-Pertuan Agong Tahun 2021 di Istana Negara, hari ini.
Dalam pada itu, menurut beliau, bagi tujuan menjaga kebajikan dan kesejahteraan rakyat, kerajaan juga telah menubuhkan Yayasan Keluarga Malaysia.
“Tujuan penubuhan Yayasan Keluarga
Malaysia ini ialah untuk membantu dan menyantuni anak-anak yang terkesan dengan pandemik Covid-19 dan anak-anak yatim serta yatim piatu yang lain.

“Kerajaan akan memastikan kebajikan dan kesejahteraan rakyat sentiasa menjadi keutamaan tanpa mengira kaum, bangsa mahupun agama,” katanya.
Jelasnya lagi, kerajaan juga telah mengorak langkah untuk mengeluarkan produk vaksin Malaysia yang berkualiti, berkesan dan selamat melalui pelaksanaan Pelan Hala Tuju Pembangunan Vaksin Negara (PPVN) dan penubuhan Institut Genom dan Vaksin Malaysia (MGVI). – K! ONLINE


2,000 siakap percuma diagih kepada penduduk DUN Jeram
Oleh ISKANDAR SHAH MOHAMED

13 November 2021, 2:59 pm
KUALA SELANGOR – Sebanyak 2,000 ikan siakap diagihkan secara percuma kepada penduduk kawasan Dewan Undangan Negeri (DUN) Jeram di sini, hari ini.
Selain Puncak Alam, pengagihan ‘ikan tular’ kepada lebih 700 penerima itu turut melibatkan lima kampung pedalaman di kawasan berkenaan.
Ahli Dewan Undangan Negeri (ADUN) Jeram, Mohd. Shaid Rosli berkata, sumbangan itu bertujuan memberi peluang dan membantu penduduk berpendapatan rendah mendapatkan ikan berkenaan secara percuma.
Katanya, Pusat Khidmat Masyarakat DUN Jeram memperuntukkan kos berjumlah RM20,000 untuk membeli siakap  secara borong.
“Semua penerima turut termasuk mereka yang dipilih secara rawak dan dihubungi untuk mendapatkan ikan tersebut.
“Pengagihan itu dilaksanakan para sukarelawan mengikut prosedur operasi standard (SOP) yang ditetapkan kerajaan,” katanya ketika ditemui pada program itu hari ini.

Terdahulu, beliau meninjau pengagihan 1,000 ikan berkenaan selama dua jam di Bandar Puncak Alam, di sini. -K! ONLINE


Kes bawah 6,000 hari ini
Oleh SITI A'ISYAH SUKAIMI

13 November 2021, 2:26 pm
PUTRAJAYA – Kes harian negara mencatatkan di bawah angka 6,000 dengan 5,809 kes, menjadikan jumlah kumulatif kes positif Covid-19 sebanyak 2,541,147 kes.
Ketua Pengarah Kesihatan, Tan Sri Dr. Noor Hisyam Abdullah berkata, maklumat terperinci akan dimuat naik ke laman CovidNow https://covidnow.moh.gov.my.
“Data setiap hari bagi laman CovidNow adalah dikemas kini sekali gus selepas tengah malam,” katanya menerusi ciapan Twitter di sini hari ini. – K! ONLINE


Kes Covid-19 Pulau Pinang menurun
Oleh SITI NUR MAS ERAH AMRAN

13 November 2021, 2:56 pm
SEBERANG PERAI – Situasi jangkitan virus Covid-19 di negeri ini dalam keadaan terkawal biarpun beberapa negeri menunjukkan lonjakan kes ketika ini.
Ketua Menteri, Chow Kon Yeow berkata, tiada kenaikan mendadak yang direkodkan pihaknya di fasiliti-fasiliti perubatan seluruh negeri, bahkan angkanya semakin berkurangan.
“Kadar kematian, kemasukan pesakit, penggunaan katil wad biasa dan unit rawatan rapi (ICU) serta penggunaan ventilator mencatatkan penurunan, namun kita masih perlu berjaga-jaga.
“Kita semua perlu mengambil sikap bertanggungjawab mematuhi setiap prosedur operasi standard (SOP) bagi membendung penularan wabak ini,” katanya kepada pemberita
selepas majlis penanaman pokok Cassia Siamea di Batu Kawan di sini hari ini.
Dalam pada itu, Kon Yeow berkata, negeri ini bagaimanapun berdepan cabaran besar dalam mengubah minda dan meyakinkan rakyat untuk mengambil dos penggalak terutamanya bagi golongan sasar yang berisiko tinggi apabila 40 peratus tidak hadir janji temu yang ditetapkan menerusi aplikasi MySejahtera.
Beliau berkata, kekeliruan terhadap dos penggalak mungkin menjadi antara penyebab masyarakat mengabaikan temujanji yang telah dijadualkan. -K! ONLINE


Agong titah pandangan, keperluan rakyat dihargai
Oleh NUR HUDA MUSA

13 November 2021, 2:33 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah agar setiap pandangan rakyat sewajarnya dihargai dan keperluan mereka dipenuhi.
Baginda bertitah, inisiatif Keluar Malaysia yang telah diperkenalkan oleh kerajaan baru-baru ini amat menarik perhatian baginda.
Titah baginda, semangat Keluarga Malaysia itu boleh membawa kepada penyatuan dalam sebuah negara yang wujud beraneka kepelbagaian.
“Justeru, pelaksanaan semua program di bawah dasar Keluarga Malaysia hendaklah diteliti, diperhalusi dan ditambah baik dari semasa ke semasa.
“Pandangan serta cadangan rakyat beta juga hendaklah diterima oleh agensi pelaksana dengan hati yang terbuka dan jiwa yang besar,” titah Seri Paduka sempena Hari Keputeraan Rasmi Seri Paduka Baginda hari ini.
Terdahulu, Al-Sultan Abdullah berangkat ke istiadat menghadap dan pengurniaan Darjah Kebesaran, Bintang dan Pingat Persekutuan di Istana Negara.

Dalam pada itu, baginda juga bertitah agar kerajaan terus meneroka strategi baharu yang berinovatif dan merangka bidang pertumbuhan baharu bagi mencapai matlamat pembangunan lestari.
“Negara terus mencatatkan prestasi pertumbuhan ekonomi yang semakin baik. Perkembangan ekonomi negara sebanyak 7.1 peratus pada separuh pertama tahun ini menunjukkan negara berada pada landasan yang betul dalam fasa pemulihan ekonomi.
“Bagaimanapun, laporan Ketua Audit Negara tahun lalu yang diterbitkan baru-baru ini telah melaporkan beberapa isu kerugian kepada kerajaan. Justeru, kerajaan perlu segera merangka strategi untuk menangani perkara tersebut agar ia tidak berulang lagi,” titah baginda. – K! ONLINE